text:
WASE 5
Meda Kua ni Vakavuravura
“Dou sega ni vakavuravura.”—JONI 15:19.
1. Na cava a vakabibitaka o Jisu ena iotioti ni bogi ni nona bula e vuravura?
A VAKARAITAKA ena iotioti ni bogi ni nona bula e vuravura o Jisu, ni kauaitaki iratou vakalevu nona imuri. A masulaka vei Tamana: “Au sega ni kerea moni kauti ratou tani e vuravura, moni taqomaki ratou tiko ena vuku i koya na vunica. Eratou sega ni vakavuravura me vaka ga na noqu sega ni vakavuravura.” (Joni 17:15, 16) Na kerekere qori i Jisu e vakaraitaka na levu ni nona lomani iratou na nona imuri kei na bibi ni ka a tukuna ena bogi ya vei iratou eso: “Dou sega ni vakavuravura.” (Joni 15:19) E bibi dina vei Jisu me ratou kua ni vakavuravura na nona imuri!
2. Na “vuravura” cava a vakaibalebaletaka o Jisu?
2 Na “vuravura” a cavuta o Jisu e vakaibalebaletaka na kawatamata era yawaka na Kalou, e lewai ira o Setani ra qai bobula ina kocokoco kei na dokadoka e taka mai vua. (Joni 14:30; Efeso 2:2; 1 Joni 5:19) Io, e “veimecaki kei na Kalou na veitokani kei vuravura.” (Jemesa 4:4) Nira tu e vuravura o ira na via tiko ga ena loloma ni Kalou, ena rawa vakacava mera kua ni vakavuravura? Eda na veivosakitaka qo e lima na sala: mera yalodina ni tokona na Matanitu ni Kalou e kena Tui o Karisito ra tawaveitovaki tale ga ena ka vakapolitiki, vorata na yalo ni vuravura, rakorako nodra isulusulu kei na sasauni, me vinaka na matadra, mera tokara tale ga na iyaragi kece ni Kalou.
YALODINA, TAWAVEITOVAKI TIKO GA
3. (a) Na cava na rai i Jisu me baleta na veika vakapolitiki ena nona gauna? (b) Na cava e tukuni kina nira mata na imuri lumuti i Jisu? (Okata na ivakamacala e ra.)
3 O Jisu a sega ni vakaitavi ena veika vakapolitiki ena nona gauna, a vakaliuca ga na vunautaki ni Matanitu ni Kalou e kena Tui sara ga o koya. (Taniela 7:13, 14; Luke 4:43; 17:20, 21) A rawa gona ni tukuna o Jisu vei Ponitio Pailato na kovana ni Roma: “E sega ni vakavuravura na noqu Matanitu.” (Joni 18:36) Era vakatotomuria nona ivakaraitaki na nona imuri yalodina, era yalodina vei Karisito kei na nona Matanitu ra qai vakarogoya yani i vuravura na Matanitu qori. (Maciu 24:14) A vola na yapositolo o Paula: “O keitou na mata, keitou matataki Karisito, . . . Ni keitou matataki Karisito keitou vakamasuti kemuni kina: ‘Moni mai duavata tale kei na Kalou.’” *—2 Korinica 5:20.
4. Era vakaraitaka vakacava na lotu vaKarisito dina nodra yalodina ina Matanitu ni Kalou? (Raica na kato “ Era Tawaveitovaki na Lotu vaKarisito Taumada.”)
4 O ira era mata ni dua tale na vanua se matanitu, era sega ni siova na veika e yaco ena vanua era veiqaravi kina; era tawaveitovaki. Era tokona tiko ga na nodra matanitu se vanua era matataka. E dina qori me baleti ira na imuri lumuti i Karisito era “lewenivanua mai lomalagi.” (Filipai 3:20) Nira gumatua na kacivaka na itukutuku ni Matanitu ni Kalou, sa ra vukei rawa e milioni vakacaca na ‘so tale na sipi’ i Karisito mera “duavata tale kei na Kalou.” (Joni 10:16; Maciu 25:31-40) O ira qo era italai i Karisito, ra tokoni ira na taci Jisu lumuti. Era veitokonitaka na kacivaki ni Matanitu ni Mesaia na ilawalawa ruarua qori, ra tawaveitovaki tale ga ena veika vakapolitiki.—Wilika Aisea 2:2-4.
5. E duidui vakacava na ivavakoso vaKarisito vei Isireli makawa, e laurai vakacava qori vei ira na lotu vaKarisito?
Maciu 28:19; 1 Pita 2:9) Ke da tokona na isoqosoqo vakapolitiki, eda na sega ni doudou na vunautaka na itukutuku vinaka ni Matanitu ni Kalou, da sega tale ga ni duavata. (1 Korinica 1:10) Ni cabolo na ivalu, eda sa na valuti ira eda vakabauta vata, o ira e dodonu meda lomana. (Joni 13:34, 35; 1 Joni 3:10-12) E veiganiti kina nona tukuna o Jisu vei ratou na nona tisaipeli me ratou kua ni vakaitavi ena ivalu. A tukuna tale ga me ratou lomana na kedratou meca.—Maciu 5:44; 26:52; raica na kato “ Au se Tawaveitovaki Tiko Ga?”5 Era sega ni tawaveitovaki ga na lotu vaKarisito dina baleta nira yalodina vei Karisito, nira lewe tale ga ni mataveitacini e vuravura raraba. Era duidui vei ira na Isireli ni a vakarautaka sara ga na Kalou e dua na vanua mera vakaitikotiko kina. (
6. Ke o yalayala vua na Kalou, ena vakacava nomu talairawarawa vei Sisa?
6 Nida lotu vaKarisito dina, eda yalataka noda bula vua na Kalou, sega ni tamata, isoqosoqo vakatamata se matanitu. E tukuna na 1 Korinica 6:19, 20: “Oni sega . . . ni taukeni kemuni, ni oni a voli ena isau levu sara.” Era na solia na imuri i Jisu na ka e nei “Sisa,” na veidokai, ivakacavacava, kei na talairawarawa ke veiganiti, ia era na solia “vua na Kalou na ka e nona na Kalou.” (Marika 12:17; Roma 13:1-7) E okati ena ka era solia vua na Kalou na nodra sokaloutaki koya vakatabakidua, lomani koya mai vu ni lomadra, kei na nodra talairawarawa vua ena yalodina. Ke vinakati, era na bolemate ena vukuna na Kalou.—Luke 4:8; 10:27; wilika Cakacaka 5:29; Roma 14:8.
VORATA “NA YALO NI VURAVURA”
7, 8. Na cava na “yalo ni vuravura,” e “cakacaka tiko” vakacava na yalo qori vei ira na talaidredre?
7 Era sega ni vakavuravura tale ga na lotu vaKarisito nira vorata na kena yalo. A vola o Paula: “E sega ni soli vei keda na yalo ni vuravura, na yalo ga ni Kalou.” (1 Korinica 2:12) A tukuna vei ira mai Efeso: “Oni a muria voli ena dua na gauna . . . na vuravura qo, na ivakarau e vinakata na iliuliu e lewa tu na cagi, qo na yalo e cakacaka tiko e lomadra na luve ni talaidredre.”—Efeso 2:2, 3.
8 E tawarairai na “cagi” se yalo ni vuravura, e kaukaua na kena veivakamuai ni uqeta na talaidredre vua na Kalou vaka kina “na gagadre ni yago, na gagadre ni mata.” (1 Joni 2:16; 1 Timoci 6:9, 10) E veirawai vakalevu na “lewa” ni yalo qo, vakabibi ni salavata sara ga kei na ka e dau taleitaka na yagoda ivalavala ca, e dredre me siqemi, eda sega ni drotaka rawa, qai vaka na cagi ni rawarawa wale tu ga ni curumi keda. E “cakacaka tiko” na yalo qori vua e vakaraitaka na itovo tawavakalou me vaka na kocokoco, dokadoka, vakaunona kei na talaidredre. * Ena toso ni gauna, na yalo ni vuravura ena vakacuruma vakalalai na yalo ni tevoro ena lomana e dua.—Joni 8:44; Cakacaka 13:10; 1 Joni 3:8, 10.
9. Sala cava soti e rawa ni rawai kina noda vakasama kei na lomada ena yalo ni vuravura?
9 Ena rawa beka ni kadre ena noda vakasama kei na lomada na yalo ni vuravura? Io, ke da sega ni qaqarauni. (Wilika Vosa Vakaibalebale 4:23.) Eda dau tekivu rawai vakamalua, ena vukudra beka na ilala eda rairai nanuma nira vinaka, ia era sega ni lomani Jiova. (Vosa Vakaibalebale 13:20; 1 Korinica 15:33) E rawa ni veirawai tale ga na yalo ni vuravura ena wiliki ni ivola vakasisila, saravi ni iyaloyalo vakasisila kei na raici ni nodra web site na vukitani ena Internet, ka ni veivakamarautaki tawakilikili, kei na qito e uqeta na veisisivi kei na veiqati se basogana tale eso e vakavotui kina na rai i Setani kei na vuravura.
10. Eda na vorata vakacava na yalo ni vuravura?
1 Joni 4:4) E bibi gona meda torovi Jiova tiko ga ena masu!10 Eda na vorata vakacava na yalo ni vuravura da qai tiko ga ena loloma ni Kalou? Ke da vakayagataka vinaka ga na isolisoli vakayalo e vakarautaka o Jiova, da masuta wasoma tale ga na veivuke ni yalo tabu. O Jiova e kaukaua cake sara vua na Tevoro kei na vuravura ca e tu ena nona lewa. (
RAKORAKO NODA ISULUSULU KEI NA SASAUNI
11. E lewa vakacava na isulusulu na yalo ni vuravura?
11 E vakavotui na yalo ni vuravura ena nona isulusulu e dua, sasauni, kei na nona savasava. Sa torosobu sara ena levu na vanua na isulusulu, e kaya kina e dua na daukacikacivaki ni retioyaloyalo ni na dredre mera vakaduiduitaki na saqamua ke ra sa muria na yalewa kece na nodra isulusulu e veivagarogaroi. Era sa bau rawai tale ga na goneyalewa lalai ena isulusulu a volai ena dua na niusiveva me “vakaraitaki yago qai sega ni rakorako.” Sa takalevu tale ga nikua na isulusulu yakusurasura e vakavotuya na talaidredre kei na tawaveidokai.
12, 13. Na ivakavuvuli cava me lewa noda isulusulu kei na sasauni?
12 Nida dauveiqaravi i Jiova, eda vinakata meda rairai vinaka, kena ibalebale noda isulusulu ena rakorako, savasava, sega ni veivakatarabetaki qai ganita na vanua kece eda tiko kina. Na keda irairai me “rakorako, me laurai kina na yalomatua” e veigauna me salavata kei na “ka vinaka” e kilikili kei ira na tagane se yalewa “era kaya nira qarava na Kalou.” Eda sega ni cakava qori nida via dokai kina, ia eda vinakata meda “tiko ga ena loloma ni Kalou.” (1 Timoci 2:9, 10; Juta 21) Io, me keda idivi mada ga “na tamata e loma, . . . e talei sara ena mata ni Kalou.”—1 Pita 3:3, 4.
13 Meda nanuma tiko ni noda isulusulu kei na sasauni e rawa ni vakalewai se vakalagilagi kina na sokalou dina. Na vosa vaKirisi e vakadewataki me “rakorako,” ni vakayagataki vata kei na lewaeloma e kena ibalebale na dokai se rokovi ni nodra rai eso tale. Me vakaliuci gona nodra lewaeloma, sega ni noda dodonu ga me baleta na isulusulu eda taleitaka. Koya e bibi sara nida vinakata me lagiti o Jiova kei ira na nona tamata, da via vakaraitaka tale ga nida italatala ni Kalou ena noda cakava na “ka kece me vakalagilagi kina na Kalou.”—1 Korinica 4:9; 10:31; 2 Korinica 6:3, 4; 7:1.
14. Na taro cava meda vakasamataka me baleta na noda sasauni kei na savasava?
14 E bibi meda kauaitaka vakalevu noda isulusulu, sasauni kei na savasava ena cakacaka vakaitalatala se noda tiko ena soqoni vaKarisito. Meda vakasamataka mada: ‘Au raici beka vakatani niu sega ni qarauna noqu savasava kei na noqu sasauni? E vakamaduataki ira eso tale? E bibi cake beka na noqu dodonu ena rua na ka qori mai na noqu rawata na ivakatagedegede meu lesi kina ena so na itavi ena ivavakoso?’—Same 68:6; Filipai 4:5; 1 Pita 5:6.
15. Na cava e sega ni vakamatatataka kina na iVolatabu na lawa me baleta na isulusulu, sasauni kei na savasava?
15 E sega ni vakamatatataka na iVolatabu na lawa me baleta na isulusulu, sasauni kei na savasava. O Jiova e sega ni via yalana na noda galala ni digidigi, e vinakata meda vakasamataka vinaka na ka eda cakava. E vinakata ga meda tamata matua ena noda vakasamataka vinaka na ivakavuvuli vakaivolatabu da qai ‘vakayagataka noda vakasama e vakavulici me vakaduiduitaka na ka e donu mai na ka e cala.’ (Iperiu 5:14) Kena ilutua, e vinakata o Jiova me lewai keda na loloma—noda lomani koya kei ira na wekada. (Wilika Marika 12:30, 31.) Koya gona, ke tiko mada ga na ivakatagedegede meda muria, e se levu ga na isulu kei na sasauni eda rawa ni vakayagataka. E vakadinadinataki qori ena duidui roka kei na veimataqali isulu era tokara na tamata mamarau i Jiova ena vanua ga era soqoni kina.
BULA RAWARAWA GA
16. E veisaqasaqa vakacava na yalo ni vuravura kei na ivakavuvuli i Jisu, na taro cava meda vakasamataka?
16 E dau veivakaisini na yalo ni vuravura qai rawai ira e levu mera nuitaka na ilavo kei na ka vakayago mera marau kina. Ia a kaya o Jisu: “Ke levu mada ga na ka e tu vua e dua, ena sega ni vakatau na nona bula ena veika e taukena.” (Luke 12:15) A sega ni tukuna tiko o Jisu meda vakatatabutaka e levu na ka se meda vakuai keda mai na ka kece. A vakavulica ga nira na marau dina o ira na “kauaitaka nodra bula vakayalo,” kei ira era bula rawarawa ga qai vakaliuca na veika vakayalo. (Maciu 5:3; 6:22, ivakamacala e ra) Meda vakasamataka mada: ‘Au vakabauta na ivakavuvuli i Jisu, se rawai au tiko na “tama ni lasu”? (Joni 8:44) Na cava e vakaraitaka na ka au tukuna, noqu isausau, na ka au vakaliuca, kei na noqu ivakarau ni bula?’—Luke 6:45; 21:34-36; 2 Joni 6.
17. Tukuna eso na ka ni veivakalougatataki era marautaka o ira era bula rawarawa ga.
17 A kaya o Jisu: “Ena kilai na vuku ena ka e cakava.” (Maciu 11:19) Qo eso na ka ni veivakalougatataki era marautaka o ira era bula rawarawa ga. E vakacegui ira na cakacaka vakavunau. (Maciu 11:29, 30) Era sega ni nuiqawaqawa, ra sega ni vakila kina na rarawa e salavata mai. (Wilika 1 Timoci 6:9, 10.) Nira lomavakacegu ena ka era sa bula tiko kina, e levu na gauna era tiko vata kina vakavuvale kei ira nodra itokani lotu vaKarisito. E rawa tale ga nira moce vinaka. (Dauvunau 5:12) Era marau na soli ka, era cakava ena gauna veiganiti. (Cakacaka 20:35) Ena “levu tiko ga kina na nodra inuinui” ra qai lomavakacegu. (Roma 15:13; Maciu 6:31, 32) Qori na ka ni veivakalougatataki e uasivi dina!
VAKAIYARAGI ENA “IYARAGI KECE NI KALOU”
18. E vakamacalataki vakacava ena iVolatabu na keda meca, na iwalewale e vakayagataka, kei na mataqali vala eda vakaitavi kina?
18 O ira na lotu vaKarisito era tiko ga ena loloma ni Kalou era taqomaki vakayalo me kua ni vakacacani ira o Setani, ni nona inaki mera kua ni marau se rawata na bula tawamudu. (1 Pita 5:8) A vola o Paula: “Nida sega ni veivala wale ga kei ira na vakalewe ra qai vakadra, ia eda veivala kei ira na veimatanitu, o ira na iliuliu, o ira na lewa tu na vuravura butobuto qo kei ira na yalo ca tawarairai ena veiyasana vakalomalagi.” (Efeso 6:12) Na vosa vaKirisi e vakadewataki me “veivala” e dusia nida sega ni vala tiko mai vakayawa me vaka beka mai na loma ni dua na qara vuni se idrodro, ia e vaka sara ga nida veimulomulo tiko kei na dua. Kuria ya, na matavosa “veimatanitu,” “ira na iliuliu,” kei “ira na lewa tu na vuravura” e dusia nira nakita na kabula vakayalo nodra kabakoro, e tuvanaki tale ga vakamatau.
19. Vakamacalataka na noda iyaragi vakayalo na lotu vaKarisito.
19 Eda rawa ni qaqa, dina ni tiko na noda malumalumu qai vakaiyalayala na ka eda rawata. Ena sala cava? Nida vakaiyaragi “ena iyaragi kece ni Kalou.” (Efeso 6:13) E tukuni ena Efeso 6:14-18 na iyaragi qori: “O koya gona moni tudei, me ivau ni tolomuni na ka dina, me isasabai ni seremuni na yalododonu, me qai tu vakarau ni vakaivava na yavamuni ena itukutuku vinaka ni vakacegu. Ia na kena e bibi duadua, moni taura na isasabai levu ni vakabauta, moni bokoca kina na gasau waqa kece i koya na vunica. Moni taura tale ga na isala [se, inuinui] ni bula, kei na iseleiwau ni yalo tabu, ya na vosa ni Kalou, ena gauna vata qori moni dau kerea na veidusimaki ni yalo tabu ena ituvaki kece ga oni cabora kina na veimataqali masu kei na kerekere.”
20. E duidui vakacava noda vala na lotu vaKarisito ni vakatauvatani kei na sotia?
20 Meda nuidei ni na taqomaki keda na iyaragi vakayalo e vakarautaka ena vukuda na Kalou, ia meda vakaiyaragi tiko e veigauna. Era dau cegu vakabalavu na sotia ni oti na ivalu, ia na noda vala na lotu vaKarisito e vauci kina noda bula kei na mate, ena qai oti ga ni sa vakarusai na ituvaki ca ni vuravura i Setani, ra biu tale ga ina qara e sega ni vakabotona na timoni. (Vakatakila 12:17; 20:1-3) Meda kua ni lomaleqa ke da saga tiko meda valuta noda malumalumu se gagadre ca, ni gadrevi meda ‘vakamalumalumutaki’ keda kece meda yalodina tiko ga kina vei Jiova. (1 Korinica 9:27) Meda qai lomaleqa ga ke da sega ni vala!
21. Eda na qaqa vakacava ena ivalu vakayalo eda vakaitavi kina?
21 Eda na sega ni qaqa ena noda kaukaua ga, e veivakadreti gona o Paula ni bibi meda masu vei Jiova qai “kerea na veidusimaki ni yalo tabu ena ituvaki kece ga.” E bibi tale ga meda vakarorogo vei Jiova nida vulica nona Vosa, meda veimaliwai e veigauna kei ira noda itokani “sotia” lotu vaKarisito nida vala vata tiko! (Filimoni 2; Iperiu 10:24, 25) Era na sega wale ga ni qaqa o ira na yalodina ni cakava qori, ia era rawa ni tutaka tale ga na ka era vakabauta ke veiletitaki.
TU VAKARAU MO TUTAKA NA KA O VAKABAUTA
22, 23. (a) Na cava meda tu vakarau kina ni tutaka e veigauna na ka eda vakabauta, na cava meda dui taroga? (b) Na cava ena veivosakitaki ena ulutaga tarava?
22 E kaya o Jisu: “Ni dou sega ni vakavuravura, . . . ena cati kemudou kina o vuravura.” (Joni 15:19) E dodonu mera tu vakarau na lotu vaKarisito mera tutaka na ka era vakabauta ra qai cakava qori ena veidokai kei na yalomalua. (Wilika 1 Pita 3:15.) Meda dui taroga: ‘Au kila beka na vuna eda sega ni tokona kina ena so na gauna na rai sa takalevu tu nikua? Ke basika na ituvaki va qori, au vakabauta dei ni dodonu ga na ka e tukuna na iVolatabu kei na dauveiqaravi yalodina? (Maciu 24:45; Joni 17:17) Vakacava ke vinakati meu cakava na ka e donu vei Jiova, au tu vakarau beka meu vakaraitaka niu duatani, au sakitaka tale ga?’—Same 34:2; Maciu 10:32, 33.
23 E dau vakatovolei vaqaseqase na noda sasaga meda kua ni vakavuravura. Kena ivakaraitaki, sa vakamacalataki oti mai ni dau vakayagataka na tevoro na ka ni veivakamarautaki ni vuravura qo me bacani ira kina na dauveiqaravi i Jiova. Eda na digitaka gona vakacava na ka ni veivakamarautaki ena veivakacegui qai vinaka kina noda lewaeloma? Ena veivosakitaki qori ena ulutaga tarava.
^ para. 3 Me tekivu ena Penitiko 33 G.V., sa veiliutaki vakatui o Karisito vei ira nona imuri lumuti e vuravura. (Kolosa 1:13) A soli vua ena 1914 na lewa ni “matanitu kei vuravura.” Era sa tekivu veiqaravi tale ga na lotu vaKarisito lumuti mera mata ni nona Matanitu na Mesaia.—Vakatakila 11:15.
^ para. 8 Raica na Reasoning From the Scriptures, tabana e 389-393, tabaka na iVakadinadina i Jiova.
^ para. 65 Raica na iKuri “Vakarokorokotaki ni Kuila, Veidigidigi, kei na Veiqaravi Raraba.”


c: text/html

text:
1 Tui
Chapter 22
Sa oti e tolu na yabaki ena kena sega ni yaco tiko na i valu vei rau o Siria kei Isireli.
2 Sa qai yaco ena i ka tolu ni yabaki, o Josevata na tui Juta sa lako sobu me sikovi tui Isireli.
3 Sa tukuna na tui Isireli vei ira na nona tamata, "O ni sa kila beka ni o Ramoci e Kiliati e noda, ka eda sa vinakata tiko meda kauta tani mai vei tui Siria?"
4 Ka sa qai tukuna vei Josevata, "E rawa ni o lako vata kei au me vala e Ramoci – Kiliati?" Sa sauma yani o Josevata vei tui Isireli, "Oi, au sa vakataki iko ga, kei ira na noqu tamata me vakataki ira ga na nomu tamata, na noqu me nomu ose."
5 Sa tukuna o Josevata vei tui Isireli, "Au kerea mo vakataroga na vosa i Jiova ena siga oqo."
6 Sa qai vakasoqoni ira mai na parofita o tui Isireli, era lewe va na drau na parofita ka tukuna vei ira, "Me'u lako cake beka ki Ramoci-Kiliati ka vala, se me kua?" Era sa tukuna mai, "Mo lako cake ni o Jiova ena solia ki na ligana na tui."
7 Sa tukuna o Josevata, "E dua tale beka na parofita e sega ni tiko oqo – me rawa ni da tarogi koya talega?"
8 Sa sauma yani na tui Isireli vei Josevata, "E dua tale e tiko oqo, o Maikaia na luvei Imala e rawa talega ni da tarogi Jiova mai vua: ia, au sa dau cati koya baleta ni sa dau sega ni tukuna na veika vinaka baleti au – na ka ca ga." Sa tukuna yani o Josevata, "Me kua ni tukuna oqori na tui!"
9 Sa kacivi ira mai na nona tamata na tui Isireli ka tukuna, "Me lako mai vakatotolo o Maikaia na luvei Imala!"
10 O tui Isireli kei Josevata na tui Juta ni rau sa tokara na nodrau i ubi vakatui ka dabe ena i tikotiko vakaturaga ena vanua ni butu sila, ena i curucuru ni matamata mai Samaria. Era sa parofisai kece na parofita e matadrau.
11 O Setekaia na luvei Kenana, sa cakava e so na davui kaukamea me nona ga, ka sa vosa mai vaka oqo, "Sa tukuna vaka oqo o Jiova, 'Ena ka oqo (davui kaukamea), dou na suasuaraki ira kina na kai Siria me yacova ni ra sa vakarusai kece.'"
12 Era sa parofisai kece vaka kina na parofita ka vaka: "Lako cake ki Ramoci Kiliati, ka vakayaco ka, ni na solia o Jiova ki vua na tui e ligana."
13 O koya nai talaki me kacivi Maikaia mai, sa tukuna vei Maikaia ka vaka: "Mo rogoca oqo, na nodra vosa kece na parofita sa duavata me vakauqeta na tui. Me vakatalega kina na nomu vosa, me veivakauqeti."
14 Sa tukuna o Maikaia, "Me vaka sa bula o Jiova – na veika ena tukuna vei au, au na vosataka."
15 Sa yaco mai o Maikaia vua na tui, ka sa tarogi koya na tui, "Maikaia, me da lako cake beka ki Ramoci-Kiliati ka vala, se me kua?" Sa sauma mai, "Mo lako cake ka mo vakayaco ka, o Jiova e na solia ki na ligana na tui!"
16 Sa tukuna vua na tui, "Me vaka vica soti na noqu cakava mo yalataka, mo kua ni tukuna vei au e dua na ka, ia, me ka dina ga ena yaca i Jiova?"
17 Sa tukuna tale o Maikaia, "Au sa raica ni ra sa kabuwacara tu na Isireli ena ulunivanua me vaka na sipi sa sega tu na kena i vakatawa. Sa qai tukuna o Jiova, 'O ira oqo sa sega tu na nodra i vakatawa. Me ra dui lesu ki nona vale ena vakacegu. '"
18 Sa tukuna na tui Isireli vei Josevata, "E sega beka ni'u a tukuna vei iko, ni na sega ni parofisaitaka na veika vinaka me baleti au, na ka ca ga?"
19 Sa tukuna mai o Maikaia, "Mo rogoca na vosa i Jiova, au sa raici Jiova ni dabe tiko ena i tikotiko vakaturaga kei ira kece na kai lomalagi era sa tu e yasana, ena yasana i matau kei na yasana i mawi.
20 "Sa qai tukuna o Jiova, 'O cei ena vakauqeti Eapi me lako cake, ni na vakadrukai mai Ramoci- Kiliati?' E dua sa tukuna oqo, ka dua sa tukuna o ya.
21 "Sa lako mai e dua na yalo ka tu ena mata i Jiova, ka tukuna mai, 'Au na lako ka vakauqeti koya.'
22 "Sa tarogi koya o Jiova, 'O na cakava vakacava?' Sa tukuna mai na yalo, 'Au na lako yani ka yalo lasulasu ena gusudra na nona parofita.' Sa tukuna mai o Jiova, 'Mo lako ka vakauqeti koya, ena yaco. Mo lako ka cakava sara.'
23 "Oqo, raica, o Jiova sa biuta na yalo daulasulasu ena gusudra na nomu parofita kece oqo, ka sa vakaraitaka mai vei iko na leqa levu."
24 Sa lako yani o Setekaia na luvei Kenana vei Maikaia ka vacuka na galegalena ka tukuna. "Sa lako mai vakacava na yalo mai vei Jiova, ena nona lako mai vei au me vosa vei iko?"
25 Sa sauma yani o Maikaia, " O na raica vakaidina ena siga o na curu kina ki na nomu loqi mo vuni kina!"
26 Sa tukuna na tui Isireli, "Tauri Maikaia ka vakalesui koya vei Amoni na Kovana ni koro kei Joasi na luve ni tui;
27 "Ka tukuna, 'Sa lewa na tui Isireli: "Me biu na tamata oqo ki valeniveivesu ka vakani koya ena madrai ni veivakararawataki, me yacova ni'u sa lako mai ena vakacegu."'"
28 Sa sauma yani o Maikaia, "Kevaka o sa lesu tale mai ena vakacegu, mo kila ni sa sega ni vosa vei au o Jiova." Sa vakuria tale, "Mo ni qaqarauni, oi kemuni kecega!"
29 E rau sa lako cake ki Ramoci-Kiliati o Eapi na tui Isireli kei Josevata na tui Juta.
30 Sa tukuna o tui Isireli vei Josevata, "Au na lako vakalecaleca ki nai valu, o iko ga mo dara na nomu i oro vaka tui." Sa vakaisulu vakalecaleca yani o tui Isireli ka lako ki nai valu.
31 O tui Siria sa vakaroti ira oti e tolusagavulu karua na nona turaga ni valu ni qiqi vakaivalu ka vaka: "Mo kua ni valuta e dua e lailai se levu sara, me valuti ga o tui Isireli."
32 Ni ra sa raici Josevata na turaga ni valu, era sa tukuna, "Oqo sara ga na tui Isireli!" Era sa vuki yani ka vala kei Josevata, sa kaci yani o Josevata.
33 Sa qai yaco, ni ra sa rai yani na turaga ni valu ka kila ni sa sega ni tui Isireli o koya oqo, era sa vuki tani mai vua.
34 Sa dua na tamata sa vanataka tu ga vakaveitalia na nona dakai titi, ka sa la'ki coba sara na gasau ena i sema ni sasabai nei Tui Isireli. Sa qai tukuna vua sa cicivaka tiko na qiqi ni valu, "Vakagolea lesu na qiqi ka kauti au tani mai nai valu, ni'u sa mavoa tiko."
35 Sa kaukauwa cake tikoga nai valu ena siga o ya, ka sa vakaduri cake tikoga na tui, ena nona qiqi, ni tadravi ira tiko yani na kai Siria. Sa mate ena yakavi o ya, ni sa maca na nona dra ena vuku ni mavoa.
36 Ni sa kala na matanisiga, sa rorogo e dua na domo mai nai valu ka vaka: "Na tamata vakayadua ki na nona koro, na tamata vakayadua ki na nona vanua!"
37 Sa mate na tui, ka sa kau mai ki Samaria. Era sa buluta na tui e Samaria.
38 E dua sa mai savata na qiqi e Samaria ka era sa dramica na dra na koli, ena gauna sa sava tiko kina na qiqi, me vaka ga na vosa i Jiova, e a vosataka ga o Jiova.
39 Na vo ni veika sa cakava o Eapi kei na veika kece e caka kei na veivale e tara ena lase, kei na veikoro, era sa sega beka ni volai ena i vola tukutuku ni veigauna nodra na tui Isireli?
40 Sa vakacegu vata kei ira na tamadra o Eapi. Sa veiliutaki ena vukuna o Easaia na luvena.
41 O Josevata na luvei Esa sa tui e Juta e na i ka va ni yabaki nei Eapi na tui Isireli.
42 E sa yabaki tolusagavulu ka lima o Josevata ena gauna sa tui kina. Ka sa lewa tiko me ruasagavulu ka lima na yabaki mai Jerusalemi. Na tinana o Asuba na luvei Sili.
43 Sa muria nai valavala kecega i tamana o Esa. Sa sega ni lako tani mai kina, ni sa cakava na veika dodonu ena mata i Jiova. E dina ga ni sega ni basuka na veitikina cecere – ni ra se vakacaboi soro tikoga ka vakama na ka boi vinaka ena veitikina cecere.
44 O Josevata talega sa cakava na veiwekani vinaka kei tui Isireli.
45 Na kena vo ni veika sa cakava o Josevata, na qaqa e vakaraitaka kei nai valavala ni kaba vakaivalu, era sa sega beka ni volai ena i vola tukutuku ni veigauna nodra na tui Juta?
46 O ira na kena vo ni tamata ca era sa bula mai na gauna nei Esa – sa vakarusai ira mai na vanua.
47 Sa sega na tui e Itomi – sa dua tiko ga kina na nona i vukevuke na tui.
48 Sa cakava o Josevata e so na waqa ni veivoli me dau lako ki Ofira me kau koula mai; ia, era sa sega ni soko rawa ni ra voca kece tu ga e Esioni Keba.
49 O Easaia na luvei Eapi sa tukuna vei Josevata, "Me ra lako na noqu tamata kei na nomu tamata ena waqa. Ia, sa sega ni vinakata o Josevata.
50 Sa vakacegu o Josevata vata kei ira na tamana, ka sa bulu vata kei ira na tamana ena koroi Tevita na tamana. O Jeorame na luvena sa lewa ena vukuna.
51 O Easaia na luvei Eapi sa tui e Isireli mai Samaria, e nai ka tinikavitu ni yabaki nei Josevata na Tui Juta. Sa lewa me rua na yabaki e Isireli.
52 Sa cakava na ka ca ena mata i Jiova. Ka sa muria ga nai valavala i tamana kei tinana, nai valavala nei Jeropoame na luvei Nabati, o koya sa vakavuna na nodra valavala ca na Isireli;
53 ni sa qaravi Peali ka lotu vua, ka vakayalocataki Jiova na Kalou ni Isireli me cudru kina, me vaka na veika kece sa cakava o tamana.

robotstxt: allowed

filter: keep


text:
Meda Tukuna na ka Dina
“Moni dui tukuna na ka dina.”—SAKA. 8:16.
1, 2. Na cava sa vakaleqa vakalevu na bula ni kawatamata, o cei e vakavuna?
Eso na ka e vakayagataki nikua e yaga vakalevu e veisiga, me vaka na talevoni, matanicina, motoka kei na katoniwaililiwa. Ia eso tale e leqataki kina na bula, me vaka na dakai, gasaukuro, tavako kei na iyaragi vakaniukilia. Ia e dua qo e sa dede sara na kena vakayagataki voli mai, e vakaleqa vakalevu na bula ni kawatamata. Na cava qori? Na lasu! Ya na kena tukuni na ka e kilai ni sega ni dina me vakacalai kina e dua tale. O cei a tukuna na imatai ni lasu? E tukuna vakamatata o Jisu ni “Tevoro” e “tama ni lasu.” (Wilika Joni 8:44.) Gauna cava e lasu kina?
2 Ena vica na udolu na yabaki sa oti ena were o Iteni ni rau se bula o Atama kei Ivi. Dua na ka nodrau marautaka voli na Parataisi totoka e vakarautaka vei rau na Dauveibuli, oti e basika sara na Tevoro. E kila ni rau na mate ke rau talaidredre ina ivakaro ni Kalou, ya me rau kua ni kana mai “na vunikau e kilai kina na ka vinaka kei na ka ca.” Ia e vakayagataka e dua na gata me tukuna vei Ivi: “Drau na sega dina ni mate [na imatai sara ga ni lasu]. E kila na Kalou ni siga ga drau kana kina, ena rai na matamudrau, drau na vaka na Kalou, drau na kila na ka vinaka kei na ka ca.”—Vkte. 2:15-17; 3:1-5.
3. E laurai vakacava na inaki ca i Setani ena nona lasu, na leqa cava e vakavuna?
Vkte. 3:6; 5:5) Na ivalavala ca qori e vakavuna me “dewa na mate vei ira na tamata kece ga.” “E veiliutaki voli o mate me vaka na tui . . . vei ira sara mada ga era a sega ni valavala ca me vaka na ivalavala ca i Atama.” (Roma 5:12, 14) Eda sega gona ni marautaka nikua na inaki taumada i Jiova, oya meda bula uasivi me tawamudu, ia eda yacova ga na “70 na yabaki, se 80 ke kaukaua sara e dua.” Na noda bula tale ga e “vakasinaiti ena leqa kei na rarawa.” (Same 90:10) Sa vakaloloma dina, qori e vu kece mai na lasu i Setani!3 E laurai na inaki ca i Setani ena nona lasu ni kila vinaka tu ni na mate o Ivi ke vakabauti koya me kania na vuanikau. Erau talaidredre ina ivakaro i Jiova o Atama kei Ivi, rau mani mate. (
4. (a) Na taro cava meda kila na kena isau? (b) O cei ena veitokani kei na Kalou me vaka e tukuni ena Same 15:1, 2?
4 Ni vakamacalataka o Jisu na ka e cakava na Tevoro, e kaya: “E sega ni dei ena dina, ni sega vua na dina.” Se sega tiko ga vei Setani na dina, ni se vakatetea tiko na lasu me ‘vakacala na vuravura taucoko.’ (Vkta. 12:9) Eda sega ni vinakata me vakacalai keda na Tevoro. Meda dikeva gona e tolu na taro qo: Sala cava e veivakacalai tiko kina o Setani? Na cava era lasu kina e levu? Rawa vakacava meda “dau vosa dina” ena veigauna, me kua kina ni vakaleqai noda veiwekani kei Jiova me vakataki rau o Atama kei Ivi?—Wilika Same 15:1, 2.
SALA E VEIVAKACALAI KINA O SETANI
5. E veivakacalai tiko vakacava nikua o Setani?
5 E kila na yapositolo o Paula nida rawa ni qaqarauni me kua ni ‘rawai keda o Setani nida sega ni lecava na nona ilawaki.’ (2 Kor. 2:11) Eda kila ni lewa tiko na Tevoro na vuravura taucoko—qori e okati kina o lotu lasu, veiliutaki ca vakapolitiki, kei na ivakarau kocokoco vakabisinisi. (1 Joni 5:19) Eda kila gona ni rawa vei Setani kei ira na timoni mera vakamuai ira na iliuliu kaukaua mera “lasulasu.” (1 Tim. 4:1, 2) Qori sara ga na ka era cakava tiko na daunibisinisi lelevu e veivakacalai nodra itukutuku ni veivoli, mera volitaka kina na iyaya e veivakaleqai kei na so na sala veivakaisini ni rawailavo.
6, 7. (a) Na cava e ca sara kina nodra lasu na iliuliu ni lotu? (b) Cava eso na lasu o sa bau rogoca vei ira?
6 E ca sara nodra lasu na iliuliu ni lotu, ni na vakaleqa nodra rawata na inuinui ni bula o ira na rawai kina. Ke dua e vakabauta na ivakavuvuli lasu qai muria na ivakarau e cata na Kalou, ena sega ni rawata na bula tawamudu. (Osea 4:9) Ni se bula e vuravura o Jisu, e kila nira veivakacalai tiko na iliuliu ni lotu. E kaya vei ira: “Oni na rarawa na vunivola kei na Farisi, ni dau veivakaisini! Oni sokota na wasawasa, oni lakova na vanua mamaca moni veisautaka e dua, ia ni sa veisau, oni qai vakavuna tale me luvei Qiena [rusa vakadua], me torosobu sara vei kemuni.” (Maciu 23:15; vmr.) E vosataki ira sara ga na iliuliu ni lotu o Jisu. E ‘tamadra’ dina ga ‘na Tevoro, e daulaba.’—Joni 8:44.
7 Sa levu tu nikua na iliuliu ni lotu, era rairai vakatokai mera italatala levu, bete, rapai, ivakavuvuli se so tale na icavuti. Me vakataki ira ga na Farisi, era ‘tabonaka tiko na ka dina’ ena Vosa ni Kalou, era sosomitaka tale ga “na dina ni Kalou ena ka lasu.” (Roma 1:18, 25) Era vakatetea na ivakavuvuli lasu me vaka noda vakabulai ga vakadua, bula tiko na yalo ni dua e mate, kei na sucu tale ni yalo (reincarnation). E ka vakalialia tale ga na ka era tukuna me baleta na Kalou, oya ni vakadonui ira na veimoceri se veiwatini vakatagane se vakayalewa.
8. Na lasu cava era na vakarau tukuna na iliuliu vakapolitiki, meda raica vakacava qori?
8 Era veivakacalai tale ga na daunipolitiki lasulasu. Dua na lasu levu era na vakarau tukuna oya nira vakavuna “na vakacegu kei na sautu!” Ia “ena qai yaco vakidacala vei ira na rusa.” Era na sega ni tukuna vakadodonu ni sa torosobu tiko ga na vuravura ca qo. Meda kua mada ga ni vakacalai! Eda “kila vinaka ni na yaco mai na siga i Jiova me vaka sara ga na daubutako ena bogi.”—1 Ces. 5:1-4.
NA CAVA ERA LASU KINA E LEVU?
9, 10. (a) Na cava era lasu kina e levu, cava na kena itinitini? (b) Cava meda nanuma tiko me baleti Jiova?
9 Ni takalevu e dua na iyaya se iwalewale vou, ena vakayagataki se buli sara ga vakalevu. E va tale ga qori na lasu. Sa takalevu nikua na vakatetei ni itukutuku lasu, era sega ni cakava ga qori o ira na iliuliu kaukaua. E tukuni ena dua na ulutaga “Why We Lie” (Vuna Eda Lasu Kina) e vola o Y. Bhattacharjee, “na lasu e dua na itovo sa vakawakana tu ena loma ni tamata.” Era dau lasu e levu mera taqomaki se rogo kina. Era lasu tale ga me kua ni kilai nodra cala, mera rawailavo se rawaka kina. Me vaka e tukuni ena ulutaga sa cavuti mai, eso era sa “doudou mera lasu ena ka lalai kei na ka lelevu vei ira na vulagi, cakacaka vata, itokani, kei ira na wekadra.”
10 Na cava na itinitini ni lasu qori? E sega kina na veinuitaki, vakaleqa tale ga na veiwekani. Kaya mada ke dua na yalewa e lasaituba qai lasutaki watina voli me kua ni kila nona veibutakoci. Sa dua dina na ka mosimosi. Se dua na tagane vakawati voravora e dau vakararawataki watina kei ratou na luvena ni ratou tiko ga vakavuvale, ia e cakava vakarairai na ka e matanalevu me nanumi ni ulunivuvale vinaka. Meda nanuma tiko ni o ira na dau veidabui va qori era sega ni vunia e dua na ka ena mata i Jiova, ni “luvawale qai laurai levu na ka kece” e matana.—Iper. 4:13.
11. Na cava eda vulica ena nodrau ivakaraitaki ca o Ananaiasa kei Savaira? (Raica na imatai ni iyaloyalo.)
11 Kena ivakaraitaki, e tukuni ena iVolatabu ni o Setani e ‘vakadoudoutaka’ e dua na veiwatini lotu vaKarisito ena imatai ni senitiuri me rau lasu vua na Kalou. Rau nakita o Ananaiasa kei Savaira me rau dabui ratou na yapositolo ena dua ga na iwase ni isau ni qele rau volitaka. Rau via cakava vakarairai na ka mera nanuma kina na lewe ni ivavakoso ni rau lomasavu, ni rau sa solia kece na isau ni qele. Ia e raica tu o Jiova na ka rau cakava qai totogitaki rau.—Caka. 5:1-10.
12. Na cava ena yacovi ira kece na dau lasulasu era sega ni veivutuni, na vuna?
12 Na cava na rai i Jiova me baleta na lasu? Ena rusa ena “drano bukawaqa” o Setani, kei ira kece na dau lasulasu era muri koya ra qai sega ni veivutuni. (Vkta. 20:10; 21:8; Same 5:6) Na vuna? Ni okati ira kece na dau lasulasu o Jiova mera vaka na “koli,” ni vakasisila nodra ivalavala.—Vkta. 22:15.
13. Na cava eda kila me baleti Jiova, ena uqeti keda vakacava qori?
13 Eda kila ni o Jiova “e sega ni tamata me vosa lasu.” Io, ‘e sega ni lasu rawa na Kalou.’ (Tiko 23:19; Iper. 6:18) “E cata o Jiova . . . na yame daulasu.” (Vkai. 6:) Ke da vinakata me vakadonui keda, e dodonu meda muria nona ivakatagedegede, ya meda tukuna na ka dina e veigauna. Koya gona eda na sega ni “veilasutaki.”— 16, 17Kolo. 3:9.
EDA “TUKUNA NA KA DINA”
14. (a) Eda duatani vakacava vei ira na lotu lasu? (b) Vakamacalataka na ivakavuvuli ena Luke 6:45.
14 Sala cava eda duatani kina na lotu vaKarisito dina vei ira na lotu lasu? Nida “tukuna na ka dina.” (Wilika Sakaraia 8:16, 17.) E vakamacalataka o Paula: “Keitou vakadinadinataka ni keitou italatala ni Kalou, . . . ena vosa dina.” (2 Kor. 6:4, 7) Ni vakamacalataka o Jisu na ivakarau ni veivosaki, e kaya: “Ni na cavuta ga na gusuna na ka e sinai tu e lomana.” (Luke 6:45) Ni dua gona e dau dina mai vu ni lomana, ena tukuna ga na ka dina. Ena dina ena ka lalai kei na ka lelevu vei ira na vulagi, cakacaka vata, itokani, kei ira na wekana. Dikeva mada eso na sala eda vakaraitaka kina nida saga tiko meda dina ena ka kece.
15. (a) Na cava e sega ni ka vakavuku kina me rua tu noda ivakarau ni bula? (b) Era na vorata vakacava na itabagone na veimurimuri? (Raica na ivakamacala e ra.)
15 Vakacava ke o dua na itabagone? O na rairai vinakata mera taleitaki iko na nomu icaba. Mo kua ga ni muria nodra ivakaraitaki eso e rua tu nodra ivakarau ni bula. E dau vinaka nodra itovo nira maliwai ira nodra vuvale kei na ivavakoso, ia e duatani nodra ivakarau nira maliwai ira na sega ni qaravi Jiova se nira vakayagataka na sala ni veikilai ena Internet. De dua era dau vosavosa ca, sega ni rakorako nodra isulusulu, rogoca na sere vakasisila, gunu vakasivia se vakayagataka na wainimate gaga, veibuku lo, se dua na itovo e torosobu sara. Era veidabui, ra lasutaki ira nodra itubutubu, ira na mataveitacini, kei na Kalou. (Same 26:4, 5) E kila vinaka o Jiova ke da ‘vakarokorokotaki koya ga ena tebenigusuda, ia na lomada e yawa sara vua.’ (Mari. 7:6) E vinaka gona meda muria na ka e tukuni ena vosa vakaibalebale: “Me kua ni vuvutaki ira na ivalavala ca na lomamu, ia mo dokai Jiova ena siga taucoko.”—Vkai. 23:17. *
16. E vauci vakacava noda dau dina ena vakalewe fomu ni veiqaravi vakatabakidua?
16 O na rairai via painia tudei se mo Iper. 13:18) Vakacava ke o cakava e dua na itovo dukadukali se lomatarotarotaki, o sa vakaraitaka vei ratou na qase? Mo qara nodratou veivuke mo rawa ni veiqaravi ena lewaeloma savasava.—Roma 9:1; Kala. 6:1.veiqaravi lavotaki vakatabakidua, de dua e Peceli. Ni o vakalewe fomu, e bibi mo dina qai sauma vakadodonu na taro kece me baleta na kemu ituvaki vakayago, ka ni veivakamarautaki, kei na itovo savasava. (
17. Na cava meda cakava nida vakatarogi me baleti ira na tacida?
17 Na cava mo cakava ke tarova na matanitu na noda cakacaka, o qai vesu mo vakatarogi me baleti ira na tacida? Vakacava mo tukuna na ka kece o kila? Na cava e cakava o Jisu ni vakatarogi koya na kovana ni Roma? E muria e dua na ivakavuvuli vakaivolatabu, oya ni tiko “na gauna ni tikolo kei na gauna ni vosa.” Eso na gauna e dau galu ga o Jisu! (Dauv. 3:1, 7; Maciu 27:11-14) E bibi dina na yalomatua ena ituvaki qori, meda kua kina ni vakaleqai ira na tacida.—Vkai. 10:19; 11:12.
18. Na cava meda cakava ke ra tarogi keda na qase me baleti ira na tacida?
18 Vakacava ke o kila tiko ni dua e cala bibi ena ivavakoso? E nodra itavi na qase mera raica ni savasava tiko ga na ivavakoso. Era na rairai tarogi iko gona. Na cava o na cakava ke drau veitokani se veiwekani kei koya e cala? “O koya e dau vosa dina ena tukuna na ka dodonu.” (Vkai. 12:17; 21:28) E nomu itavi gona mo tukuna na ka dina, mo kua ni vunitaka eso na ka se moica na itukutuku. E dodonu mera kila na qase na kena dina me rawa ni vukei o koya e cala me vakavinakataka nona veiwekani kei Jiova.—Jeme. 5:14, 15.
19. Na cava ena veivosakitaki ena ulutaga tarava?
19 Ni masuti Jiova na daunisame o Tevita, e kaya: “Oni marautaka na ka dina e tu e loma ni tamata.” (Same 51:6) E kila gona o Tevita ni vu mai lomada na noda dau dina. Eda na “dui tukuna na ka dina” na lotu vaKarisito e veigauna. Dua tale na sala eda duatani kina na dauveiqaravi ni Kalou oya nida vakavulica na ka dina ena cakacaka vakaitalatala. Ena veivosakitaki qori ena ulutaga tarava.
^ para. 15 Raica na taro 6, “Au na Vorata Vakacava na Veimurimuri?” ena brochure “iSau ni 10 na Taro Era Taroga na iTabagone” kei na wase 16, “A Double Life—Who Has to Know?,” ena ivola Questions Young People Ask—Answers That Work, Volume 2.


text:
Jeremaia
Chapter 29
Ia oqo na vosa ni vola sa vakauta mai Jerusalemi o Jeremaia na parofita vei ira na kena vo ni qase era sa kau tani vakabobula, vei ira talega na bete, kei na parofita, kei na tamata kece sa kauta vakabobula mai Jerusalemi ki Papiloni o Nepukanesa.
2 (ni ra sa lako tani oti mai Jerusalemi o Jekonaia na tui, kei koya na ranadi, kei ira na euniki se matanivanua, kei na turaga ni Juta kei Jerusalemi, kei ira na matai tani.)
3 Ka sa kauta o Elasa na luve i Safani, kei Kimaraia na luve i Ilikaia, (Oi rau ka tala o Setekaia na tui Juta ki Papiloni vei Nepukanesa na tui Papiloni,) ka sa vakane,
4 Sa tukuna vakaoqo o Jiova ni lewe vuqa, na Kalou ni Isireli vei ira kecega era vakabobulataki, o ira Ka'u a lewa me ra kau tani mai Jerusalemi ki Papiloni:
5 Dou tara vale, ka tiko kina; dou tea na were, ka kania na vanua.
6 Dou vakawati, mo dou vakatubura na gonetagane kei na goneyalewa; ka kauta na yalewa eso me watidra na luvemudou tagane, ia na luvemudou yalewa dou musuka vei ira na tagane me watidra, me ra vakasucuma na luvedra tagane kei na luvedra yalewa; mo dou lewe vuqa mai kea—ka sega ni lewe lailai.
7 Ia dou gumatua me sautu na koro Au a lewa mo dou kau vakabobula kina, ka masulaka vei Jiova: ni sa sautu o ya, dou na sautu talega.
8 Ni sa tukuna vakaoqo o Jiova ni lewe vuqa, na Kalou ni Isireli; Me ra kakua ni vakacalai kemudou o ira na nomudou parofita kei na nomudou rairai, era tiko e na kemudou maliwa, dou kakua talega ni rogoca na nomudou tadra dou sa cakava me tadrataki.
9 Ni sa ka lasu na ka era sa parofisaitaka vei kemudou e na Yacaqu: Au sa sega ni talai ira, sa tukuna o Jiova.
10 Ni sa tukuna o Jiova, Me oti mada e vitusagavulu na yabaki mai Papiloni Au na qai talevi kemudou, ka vakayacora vei kemudou na Noqu vosa vinaka, Ni'u sa vakalesui kemudou tale mai ki na yasana oqo.
11 Ni'u sa kila oi Au na lewa ni lomaqu e na vukumudou, sa tukuna o Jiova, na lewa mo dou vinaka, ka sega ni ca, ka Me'u solia vei kemudou nai nuinui vinaka ni gauna emuri.
12 Dou na qai tagi kivei Au, ka la'ki masu vei Au, ia Au na rogoci kemudou.
13 Ia dou na golevi Au, ka kunei au, ni dou sa golevi Au sara mai na vu ni lomamudou.
14 dou na qai kunei Au, sa tukuna o Jiova: ia Au na vakalesui kemudou mai na nomudou veivakabobulataki, ka vakasoqoni kemudou mai na veivanua kecega, kei na veiyasana kecega Au sa vakasavi kemudou kina, sa tukuna o Jiova; ia Au na kauti kemudou tale mai ki na yasana Au a lewa mo dou kau tani mai kina.
15 Ni dou sa tukuna, "Sa vakatubura vei keimami o Jiova eso na parofita mai Papiloni"—
16 O koya oqo sa tukuna o Jiova e na vuku ni tui sa tiko e nai tikotiko i Tevita, ena vukudra kece talega na tamata era tiko e na koro oqo, kei na wekamudou era sa sega ni lako tani vata kei kemudou—
17 Sa tukuna o Jiova ni lewe vuqa; Raica, Au na vakayacora vei ira nai seleiwau, kei na viakana, kei na mate dauveiveitauvi, ka cakavi ira me ra vaka na lolo ca sa sega ni laukana rawa, ni sa ca.
18 Ia Au na vakacacani ira e nai seleiwau, kei na viakana, kei na mate dauveiveitauvi, ka soli ira me ra kau tani ki na veimatanitu e vuravura—me ra vosavosacati, ka vakurabuitaki, ka vakasiusiutaki, ka vakalialia, e na veivanua kecega Au sa dui vakasavi ira kina,
19 ka ni ra sa sega ni rogoca na Noqu vosa, sa tukuna o Jiova, o koya Au sa talai ira na Noqui talatala na parofita me ra tukuna, Au sa sou e na mataka ka tala, ia dou a sega ni vakarogoca, sa tukuna o Jiova.
20 Ia dou rogoca mada na vosa i Jiova, oi kemudou kece sa vakabobulataki, ka'u sa vakatala tani mai Jerusalemi ki Papiloni.
21 Sa tukuna vakaoqo o Jiova ni lewe vuqa, na Kalou ni Isireli, e na vuku i Eapi na luve i Kolaia, kei Setekaia na luve i Meesea, e rau sa parofisaitaka na ka lasu vei kemudou e na Yacaqu: Raica, au na soli rau ki na liga i Nepukanesa na tui Papiloni; ena vakamatei rau o koya e na matamudou.
22 Ia o ira kece na Juta era vakabobulataki mai Papiloni era na vatonaki rau, ka vaka, "Me vakayacori iko o Jiova mo tautauvata kei Setekaia ka tautauvata kei Eapi, sa vakamai rau o tui Papiloni e na bukawaqa";
23 ni rau sa cakava na ka ca sara e Isireli, ka sa dauyalewa kei na wati ni kai nodrau, ka sa cavuta talega na vosa lasu ga e na Yacaqu, ka'u a sega ni vakarota vei rau, ia oi au Au a sa kila, ka tukuna, sa tukuna o Jiova.
24 Ia mo tukuna talega vei Semaia na Niilamaiti, ka vaka,
25 Sa tukuna vakaoqo o Jiova ni lewe vuqa, na Kalou ni Isireli, ka vaka, o iko, ni o sa vakauta e na yacamu ga nai vola vei ira kece na tamata mai Jerusalemi, vei Sefanaia talega na luve i Meesea na bete, kei ira kecega na bete, ka tukuna,
26 "Sa lesi iko o Jiova mo bete mei sosomi i Jioiata na bete, mo dou ovisa ni vale i Jiova, e na vuku ni tamata yadua sa curumi, ka viavia parofita, mo vakacurumi koya ki na vale ni veivesu, kei nai vesu kau.
27 Ia na cava o sa sega kina ni vunauci Jeremaia na kai Anacoci, sa viavia parofita vei kemudou?
28 Ni sa ka ga o ya sa talai kina o koya vei keimami ki Papiloni, ka tukuna, 'Sa na dede na tiko vakabobula oqo: Dou tara vale, ka tiko kina, ka tea na were, ka kania na vuana.'"
29 A sa wilika o Sefanaia na bete nai vola oqo kivei Jeremaia na parofita.
30 Sa qai yaco na vosa i Jiova vei Jeremaia, ka vaka:
31 Mo talaki vei ira kece sa vakabobulataki, ka vaka, Sa tukuna vakaoqo o Jiova e na vuku i Semaia na Niilamaiti: Ni sa ia na parofisai vei kemudou o Semaia, ia oi Au ka'u sa sega ni talai koya, ka sa vuna ni dou vakaraviti kemudou ki na ka lasu ga—
32 O koya oqo sa tukuna kina vakaoqo o Jiova; Raica, Au na cudruvi Semaia na Niilamaiti, kei ira na nona kawa: ena sega e dua na tagane mai vua me tiko kei ira na tamata oqo; ena sega talega ni raica na ka vinaka Au na cakava vei ira na Noqu tamata, sa tukuna o Jiova; ni sa vakatavulica na vuki tani mai vei Jiova.


text:
ITALANOA 66
O Jesepeli na Ranadi Ca
NI SA mate o Tui Jeropoami, o ira kece na tui era liutaka na 10 na yavusa ni matanitu ena vualiku i Isireli era ca. E ca duadua vei ira o Tui Eapi. O kila na vuna? Ni ranadi ca na watina o Jesepeli.
E sega ni yalewa ni Isireli o Jesepeli. E luve i tui Saitoni. E dau sokaloutaka na kalou lasu o Peali, qai rawai Eapi kei na levu vei ira na Isireli mera qaravi Peali tale ga. E cati Jiova o Jesepeli qai dau vakamatei ira na parofita ni Kalou. E so era dau lai tini vuni sara ena qara mera bula kina. Ke vinakata o Jesepeli e dua na ka ena rawa sara ga ni vakamatei koya e taukena tiko, me yaco ga kina na lomana.
Ena dua na siga a rarawa sara tiko vakalevu o Eapi mani tarogi koya o Jesepeli: ‘Na cava o rarawa tiko kina?’
E kaya o Eapi: ‘Au rarawataka na veika e kaya vei au o Nepoci. Au via volia nona werenivaini, qai sega ni rawa.’
Kaya sara o Jesepeli: ‘Kua ni leqa, niu na rawata vei iko.’
Sa qai vola e so na ivola o Jesepeli vei ira na turaga ena koro e tiko kina o Nepoci. ‘Dou kauta e so na tamata tawayaga mera beitaki Nepoci ni sa vosavakacacataka na Kalou kei na tui, dou qai kauti Nepoci ena taudaku ni koro me virilaki ena vatu me yacova ni mate.’
Ena gauna sara ga e kila kina o Jesepeli ni sa mate o Nepoci, sa qai kaya vei Eapi: ‘Lai taura me nomu na nona werenivaini.’ E dodonu beka me totogitaki o Jesepeli ena ivakarau ca oqo?
Lakolako, sa qai talai Jeu mai o Jiova me totogitaki koya. Ena gauna e rogoca kina o Jesepeli ni sa lako tiko yani vua o Jeu e sauni koya sara qai boroya na matana me rairai totoka. Ia ni yaco yani o Jeu e raici Jesepeli sara ena nona katubaleka, qai kaci yani: ‘Dou viritaki koya mai ra!’ Eratou viritaki koya sara ga na nona matanivanua me vaka o raica toka oqori. A mate kina qai mai oti vakadua e kea vua na ranadi ca o Jesepeli.


text:
ULUTAGA LEVU | NI MATE E DUA DRAU DAU VEIVOLEKATI
Era na Vakaturi na Mate!
De o nanuma tiko na veika baleti Gail, a vakamacalataki ena itekitekivu ni vica na ulutaga qo, a vakabauta ni na sega ni guilecavi watina rawa o Rob. Ia e vakanamata tu me raici koya tale ena vuravura vou e yalataka na Kalou. E kaya: “Au dau taleitaka na Vakatakila 21:3, 4.” E tukuni kina: “Na Kalou ena tiko vata kei ira. Ena qusia tani tale ga na wainimata kece mai na matadra, sa na sega tale na mate, na lolosi, na tagiyaso, kei na mosi. Sa oti na veika e dau yaco e liu.”
E kaya o Gail: “Na ka kece au diva tu sa vakamatatataki ena yalayala qori. Au dau vakasamataki ira tu na lolosi era sega ni kila na inuinui qori, nira na rawa tale ni raici ira na nodra dau lomani.” E cakacakataka o Gail na nona vakabauta ni bole me vakaitavi vakatabakidua ena cakacaka vakaitalatala, me tukuna kina vei ira e levu na yalayala ni Kalou ni “sa na sega tale na mate.”
De o na kaya ‘Sa sega tu ga ni dina qori!’ Ia vakasamataki Jope mada. A tauvimate bibi. (Jope 2:7) A diva o Jope me mate, ia e nuitaka na kaukaua i Jiova ni na vakaturi koya lesu mai vuravura. E kaya ena nuidei: “Moni tabonaki au ena iBulubulu. . . Oni na kaci mai, au na rogo yani. Oni na vinakata vakalevu na cakacaka ni ligamuni.” (Jope 14:13, 15) E vakadeitaka o Jope ni na dau nanumi koya tu ga na nona Kalou, e vinakata tale ga me vakaturi koya tale.
Sa voleka sara ga ni cakava qori na Kalou—vei Jope kei na levu tale era sega ni wiliki rawa—ena gauna sa vukici kina na vuravura qo me parataisi. (Luke 23:42, 43) E vakadeitaka na Cakacaka 24:15 ‘ni na yaco na veivakaturi.’ E vakadeitaki keda kina o Jisu: “Ni kua ni kurabui ena ka qo, ni sa voleka mai na gauna mera rogoca kina na domona o ira kece na tu ena ibulubulu nanumi mera tucake mai.” (Joni 5:28, 29) Ena raica sara ga o Jope ni sa vakayacori na yalayala qori. Ena rawata tale na “kaukaua vakaitabagone” qai sega ni vuca rawa na yagona ni sa “bulabula cake na lewena mai na lewena ni se itabagone.” (Jope 33:24, 25) Ena yaco tale ga qori vei ira kece na taleitaka na nona yalayala vakayalololoma na Kalou me baleta na veivakaturi ena vuravura qo.
Ke mate e dua o dau lomana se drau veivolekati, na itukutuku era se qai vakamacalataki ga qori ena rairai sega ni vakaotia sara nomu lolosi. Ia ni o vakasamataka vakatitobu na yalayala ni Kalou ena iVolatabu, ena tiko nomu inuinui, ena uqeti iko tale ga mo kua ni soro.—1 Cesalonaika 4:13.
O via kila eso tale na ka mo vosota kina na nomu lolosi? Se so na nomu taro ena vuku ni veika o se qai wilika ga qo, me vaka “Na cava e vakalaiva tiko kina na Kalou na veika ca kei na rarawa?” Yalovinaka ni rai ena neimami website, na jw.org, moni vulica kina na veivakacegui ni iVolatabu kei na yaga ni kena ivakasala.


text:
WASE 138
Tiko ena Ligaimatau ni Kalou na Karisito
-
DABE O JISU ENA LIGAIMATAU NI KALOU
-
YACO ME TISAIPELI O SAULA
-
VUNA MEDA MARAU KINA
Oti e tini na siga nona gole i lomalagi o Jisu, a sovaraki na yalo tabu ena siga ni Penitiko qai vakadinadinataka qori ni sa tiko dina mai lomalagi. E tiko e dua tale na ivakadinadina. Ni bera ni vakaviriki na tisaipeli o Sitiveni ena nona yalodina ni vunau, e kaya: “Au raica ni sa tadola na lomalagi, e tucake tale tu ga na Luve ni tamata ena ligaimatau ni Kalou.”—Cakacaka 7:56.
Ni sa tiko tale mai lomalagi kei Tamana, ena waraka o Jisu na vakayacori ni dua na ivakaro e parofisaitaki ena Vosa ni Kalou. E uqeti vakalou o Tevita me vola: “E tukuna o Jiova vua na noqu turaga [Jisu]: ‘Dabe ena ligaqu imatau me yacova niu biuti ira na kemu meca me itutu ni yavamu.’” Ni sa yaco mai na gauna ya, ena “lewa ena kedra maliwa na [kena] meca.” (Same 110:1, 2) Ia na cava ena cakava tiko o Jisu mai lomalagi me yacova ni lewai ira na kena meca?
A tauyavutaki ena Penitiko 33 G.V. na ivavakoso vaKarisito. Sa tekivu liutaki ira tale ga mai lomalagi o Jisu na nona tisaipeli era lumuti ena yalo tabu. (Kolosa 1:13) E dusimaki ira ena nodra cakacaka vakavunau, vakarautaki ira tale ga ena nodra itavi ena gauna se bera mai. Na itavi cava qori? Era na vakaturi o ira na yalodina me yacova na mate, ra qai veiliutaki vakatui kei Jisu ena Matanitu ni Kalou.
Kena ivakaraitaki, ena dua vei ira na veiliutaki vakatui ena gauna se bera mai o Saula e kilai tale ga ena yacana vakaRoma o Paula. E Jiu o Paula qai dau yalodina ni tokona na Lawa ni Kalou, ia era vakacalai koya na iliuliu ni lotu vakaJiu mani vakadonuya kina nona vakaviriki ena vatu o Sitiveni. E gole sara i Tamasiko o Saula ni “sega ni cegu . . . na vakarerei ira na tisaipeli ni Turaga kei na nona via vakamatei ira sara ga.” E vakaroti koya na Bete Levu o Kaiafa me vesuki ira na tisaipeli i Jisu qai kauti ira yani i Jerusalemi. (Cakacaka 7:58; 9:1) Ia ni cilavi koya e dua na rarama ena ilakolako qori, e bale sara ga ina qele.
E rogo sara mai e dua na domo, ia e sega ni kilai na domo i cei: “I Saula, I Saula, na cava o vakacacani au tiko kina?” E taroga o Saula: “O cei o kemuni, Turaga?” E rogo tale mai na kena isau: “O yau o Jisu o vakacacana tiko.”—Cakacaka 9:4, 5.
E tukuna vei Saula o Jisu me gole i Tamasiko, Cakacaka 9:15, 20.ena lai dusimaki e kea ena so tale na ka. Ia e vinakati me tuberi koya e dua ena ilakolako qori ni vakamatabokotaki koya na rarama e cilavi koya vakacakamana. A rairai ena dua tale na raivotu o Jisu vei Ananaiasa, dua vei ira nona tisaipeli e Tamasiko. E vakaraitaka sara vua o Jisu na vanua me lai raici Saula kina. E lomaleqa o Ananaiasa ena ka e tukuni vua qori, ia e vakadeitaka vua o Jisu: “[A]u sa digitaka oti na tagane qo me tukuna na yacaqu ina veimatanitu, vei ira tale ga na tui kei ira na luvei Isireli.” E rai rawa tale o Saula ni tiko voli mai Tamasiko, qai tekivu “vunautaki Jisu ena veivalenilotu, ni o koya qo na Luve ni Kalou.”—
E tokoni Paula kei ira na vo ni daukaulotu o Jisu mera tomana kina na cakacaka vakavunau a tekivuna. E vuavuaivinaka nodra cakacaka ni vakalougatataki ira na Kalou. Oti e rauta na 25 na yabaki nona rairai o Jisu vei Paula ena gaunisala i Tamasiko, e vola o Paula ni ‘sa vunautaki na itukutuku vinaka vei ira na kabuli kece e ruku i lomalagi.’—Kolosa 1:23.
E vica na raivotu e vakaraitaka o Jisu ena vica na yabaki e muri vei Joni na yapositolo e daulomana, qai volatukutukutaki qori ena Vakatakila. A raivotutaka gona e keri o Joni nona lesu o Jisu me veiliutaki ena Matanitu ni Kalou. (Joni 21:22) ‘Ena veiuqeti ni yalo tabu e mai tiko kina o Joni ena siga ni Turaga.’ (Vakatakila 1:10) Na gauna cava qori?
E laurai ena kena dikevi vinaka na parofisai vakaivolatabu ni tekivu ena noda gauna qo na “siga ni Turaga.” A yaco ena 1914 na iMatai ni iValu Levu. Era yaco ena sagavulu na yabaki e tarava e levu tale na ivalu, matedewa, leqa ni kakana, uneune, kei na so tale na ivakadinadina e kilai kina ni sa vakayacori ena kena ivakatagedegede levu sara “na ivakatakilakila” e tukuna o Jisu vei ratou nona yapositolo me baleta nona “tiko” kei “na icavacava.” (Maciu 24:3, 7, 8, 14) Sa vunautaki tiko nikua na itukutuku vinaka ni Matanitu ni Kalou, sega ni vanua ga era qali i Roma, ia e veiyasa i vuravura.
E uqeti vakalou o Joni me vakamacalataka na kena ibalebale: “E sa veivakabulai na Kalou! E kaukaua dina ga o koya! Sa tauyavu na nona Matanitu! Sa tekivu lewa na nona Karisito.” (Vakatakila 12:10) Io, e dua dina na matanitu na Matanitu vakalomalagi ni Kalou e dau wewenigusu i Jisu!
Era na marautaka na itukutuku qori na tisaipeli yalodina kece i Jisu. Mera kauaitaka vakabibi na vosa qo i Joni: “O koya gona, moni marau na lomalagi kei kemuni na tiko kina! Drau na rarawa na vuravura kei na wasawasa, ni sa lako sobu vei kemudrau na Tevoro, e cudru vakalevu, ni kila tiko ni sa lekaleka nona gauna.”—Vakatakila 12:12.
Sa sega ni wawa tale tiko o Jisu ena ligaimatau ni Kalou. Sa veiliutaki tiko vakatui, sa voleka tale ga ni vakarusai ira kece na kena meca. (Iperiu 10:12, 13) Ia na ka vakasakiti cava eda na vakarau raica?


text:
WASE 37
Vakabula o Jisu na Luve ni Yada
-
VEIVAKATURI E NEINI
A gole i Neini o Jisu ni vakabula oti ga na nona dauveiqaravi na turaganivalu. Na korolevu qori e tiko ena cevaira kei Kapenaumi qai 32 na kilomita na kedrau veiyawaki na vanua e rua. Era tomani koya na nona tisaipeli kei na dua na ilala levu. Sa karobo toka na vanua nira yaco yani ena ibili kei Neini. Era sotava e keri e levu na Jiu era gole tiko ena dua na veibulu. Sa colati tiko mai nakoro na yagona e dua na cauravou me lai bulu.
E rarawa vakalevu duadua o tinai cauravou. Sa yada tu mada, qo sa mate tale na luvena duabau ga. Se bau vinaka na gauna e mate kina o watina, ni se bula o luvena tagane. Macala ga ni rau na veivolekati dina, ni sa na vakatautaka vei luvena nona bula mai muri. Ni sa mate qo o luvena, o cei ena qai tiko kei koya se veitokoni?
E tarai Jisu sara ga na levu ni rarawa nei yalewa kei na vakaloloma ni kena ituvaki. E vosa vakayalololoma vua o Jisu qai vakayaloqaqataki koya ni kaya: “Kua ni tagi.” Oti e toro volekata yani qai tara na tavata e davo toka kina na yago i cauravou. (Luke 7:13, 14) Era tu vakadua sara ga na colata tiko na mate nira kurabuitaka na ka e tukuna qai cakava o Jisu. Era na rairai veinanuyaka e levu ‘na ibalebale ni vosa i Jisu kei na ka ena cakava.’
E levu era tomani Jisu tiko ena ilakolako qo era sa raica oti nona vakabulai ira vakacakamana na tauvimate. Ia era se sega ni raica me vakabula e dua sa mate. Sa yaco oti na veivakaturi ena gauna makawa sara, vakacava ena rawa ni cakava tale ga qori o Jisu? (1 Tui 17:17-23; 2 Tui 4:32-37) E vakarota o Jisu: “Cauravou, au tukuna vei iko, duri!” (Luke 7:14) E duri sara na cauravou qai vosa. E kurabui o tinana, ia e marau vakalevu ni sa bula tale o luvena. Sa na sega ni tiko duadua.
Nira raica na lewenivanua ni sa bula tale na cauravou, era vakacaucautaki Jiova na Vunibula Luke 7:16) E tete totolo na itukutuku vakatubuqoroqoro ya ina veivanua voleka, rairai yaco sara ina koro i Jisu o Nasareci rauta ni 10 na kilomita kena yawa. Era bau rogoca mada ga na tiko mai Jutia ena ceva.nira kaya: “Sa basika ena keda maliwa e dua na parofita levu.” Era tukuna eso tale era kila na inaki ni nona cakava o Jisu na ka veivakurabuitaki ya: “Sa yalololoma na Kalou vei ira nona tamata.” (
E se tiko ga e valeniveivesu o Joni na Dauveipapitaisotaki, dua na ka nona via kila na veika e vakayacora o Jisu. Era sa qai talanoataka na tisaipeli i Joni na cakamana i Jisu. Na cava e cakava o Joni?


text:
KATO NI VEIVAKAVULICI 18A
Veivakasalataki o Jiova ena iValu Levu sa Voleka Mai Qo
E volai tu ena iVolatabu e levu na parofisai me baleta na ivalu e vakayagataka kina o Jiova na veika buli me vakarusai ira kina na tusaqati koya, ra qai vakarerei ira na nona tamata. Era tuvai toka e ra eso na parofisai qori. Dikeva eso na ka era tautauvata kina na ivakasala qo, kei na nona vinakata o Jiova mera rogoca na tamata kece qai cakava kina e dua na ka.
NODRA GAUNA NA ISIRELI MAKAWA
ISIKELI: “‘Au na kaciva na iseleiwau me valuti [Koki] ena noqu ulunivanua kece,’ e kaya na Turaga Cecere Duadua o Jiova.”—Isik. 38:18-23.
JEREMAIA: “Ena lewai ira kece na tamata o [Jiova]. Ena soli ira na tamata ca ina iseleiwau.”—Jere. 25:31-33.
TANIELA: “Ena vakarautaka na Kalou ni lomalagi e dua na matanitu ena . . . vurumemeataka, ena vakawabokotaki ira na veimatanitu kece.”—Tani. 2:44.
IMATAI NI SENITIURI G.V.
JISU: “Ni na qai yaco na veivakararawataki levu ena ivakatagedegede e sega ni bau vakilai vakadua mai na ivakatekivu kei vuravura.”—Maciu 24:21, 22.
PAULA: “O Jisu kei ira na nona agilosi kaukaua . . . ena qai totogitaki ira na sega ni kila na Kalou.”—2 Ces. 1:6-9.
PITA: “Ena lako mai na siga i Jiova me vaka na daubutako, . . . ena vakatakilai o vuravura kei na ka e tu kina.”—2 Pita 3:10.
JONI: “E dara mai gusuna [o Jisu] e dua na iseleiwau balavu gata, me ravuta kina na veimatanitu.”—Vkta. 19:11-18.
GAUNA QO
Na iVolatabu e ivola vakadewataki vakalevu duadua qai veisoliyaki vakalevu ena itukutuku ni veigauna
DAUVEIQARAVI I JIOVA ENA GAUNA QO . . .
-
Era veisoliyaka e bilioni vakacaca na ivola vakaivolatabu ena drau vakacaca na vosa
-
Era vakayagataka e drau vakacaca na milioni na aua e veiyabaki ena vunau


text:
Seviteba 5-
11
SAME 119
Sere 48 kei na Masu
iTekivu ni iVakamacala (Me kua ni sivia na 3 na miniti)
IYAU MAI NA VOSA NI KALOU
“Muria na Lawa i Jiova”: (10 min.)
Sm 119:1-8—Noda marau e vakatau ena noda muria na lawa ni Kalou (w05 15/4 10 ¶3-4)
Sm 119:33-40—Na Vosa ni Kalou ena vakaukauataki keda meda vosota na ituvaki dredre (w05 15/4 13 ¶12)
Sm 119:41-48—Na kilaka dodonu mai na Vosa ni Kalou e vakadoudoutaki keda meda vunau (w05 15/4 13 ¶13-14)
-
Vakekeli ena Vosa ni Kalou: (8 min.)
Sm 119:71—Sala cava e yaga kina na noda dau sotava na rarawa? (w06 1/9 14 ¶4)
Sm 119:96—Na cava na ibalebale ni “Au sa raica ni vakaiyalayala na ka uasivi kece”? (w06 1/9 14 ¶5)
Na cava au vulica me baleti Jiova ena wili iVolatabu ni macawa qo?
Na tikina cava au rawa ni vakayagataka ena cakacaka vakaitalatala?
-
Wili iVolatabu: (Me kua ni sivia na 4 na miniti) Sm 119:73-93
GUMATUA ENA CAKACAKA VAKAITALATALA
Vakarautaka na Vakatutu ni Vula Qo: (15 min.) Mera vakaitavi na vakarorogo. Me saravi na vidio e baleta na vakatutu, oti qai veivosakitaka na tikina bibi. Uqeti ira na dautukutuku mera bulia ga na nodra vakatutu.
NODA BULA VAKARISITO
Sere 69
“Ke Tavaki Iko e Katuba e Dua na Gone”: (5 min.) Me dua na vosa.
Veika e Gadrevi ena iVavakoso: (10 min.) Se, veivosakitaki na ka e vulici ena iVolaniyabaki. (yb16 59-62)
Vuli iVolatabu ni iVavakoso: (30 min.) ia wase 23 ¶15-29, kei na railesuvi ena t. 204
Railesuvi na ka e vulici qai vakamacalataka vakalekaleka na ka ena vulici ena macawa tarava (3 min.)
Sere 13 kei na Masu


text:
WASE 71
Era Vakatarogi Tagane Mataboko na Farisi
-
VAKATAROGI TAGANE MATABOKO NA FARISI
-
“MATABOKO” NA ILIULIU NI LOTU
Era sega ni vakabauta na Farisi ni vakabula o Jisu na tagane sucu mataboko, era mani kaciva nona itubutubu. Erau kila na itubutubu ni rawa ni rau “vakatalai tani mai na nodra valenilotu.” (Joni 9:22) Ke caka qori vua e dua na Jiu, ena vakaleqa na veimaliwai kei na bula vakailavo ni nona vuvale.
E rua nodra taro na Farisi: “Qo na luvemudrau drau tukuna ni sucu mataboko? E qai rai vakacava?” Erau sauma na itubutubu: “Keirau kila ni luvei keirau, keirau kila tale ga ni sucu mataboko. Ia keirau sega ni kila se rai vakacava. Keirau sega tale ga ni kila se o cei e vakavuna me rai.” Sa rairai vakamacalataka oti vei ira na luvedrau na veika e yaco, ia rau se qaqarauni ga na itubutubu ena nodrau kaya: “Ni tarogi koya ga, e sa tamata bula. O koya ga me vakamacala kina.”—Joni 9:19-21.
Era kaciva tale na tagane na Farisi ra qai vakarerei koya nira kaya sa tiko na ivakadinadina me beitaki kina o Jisu. Era vakaroti koya sara: “Vakalagilagia na Kalou, keimami kila ni tamata ivalavala ca o ka qori.” E sabaya na tagane na nodra veibeitaki ni kaya: “Au sega ni kila se tamata ivalavala ca se sega. Na ka ga au kila niu a mataboko, qo au sa rai rawa.”—Joni 9:24, 25.
Era sega ni soro na Farisi, era taroga tale: “Cava e cakava vei iko? Cava e cakava mo rai kina?” E sauma ena doudou na tagane: “Au sa tukuna oti vei kemuni, oni sega ni via rogoca. Cava oni via rogoca tale kina? E cava, oni sa via nona tisaipeli tale ga?” Era vakalialiai koya na Farisi ena levu ni nodra katakata: “O iko ga o nona tisaipeli na tamata ya, o keimami na tisaipeli i Mosese. Keimami kila ni vosa vei Mosese na Kalou, ia na tamata qori keimami sega ni kila se lako mai vei.”—Joni 9:26-29.
Dua na ka nona kurabui na tagane daukerekere, e kaya: “Sa dua na ka veivakurabuitaki qo ni oni sega ni kila se lako mai vei, ia e vakavuna meu rai.” Sa qai vakamatatataka na tagane o cei ena rogoca na Kalou se vakadonuya: “Eda kila ni sega ni dau rogoci ira na ivalavala ca na Kalou, ia ke dua e rerevaka na Kalou qai cakava na lomana, ena rogoci koya. Eda se sega ni bau rogoca ni dua e vakavuna me rai o koya e sucu mataboko.” Na ka ga e macala e keri: “Ke sega ni tamata ni Kalou na tagane qo, ena sega ni rawata e dua na ka.”—Joni 9:30-33.
Nira sega ni sauma rawa na Farisi na nona vosa na daukerekere, era sa qai vakasewasewani koya: “O sucu ivalavala ca ga, o qai via vakavulici keimami?” Era mani cemuri koya i tuba.—Joni 9:34.
Ni rogoca o Jisu na ka e yaco, e vaqarai koya na tagane qai taroga: “O vakabauta na Luve ni tamata?” E sauma na tagane a vakabulai: “O cei o koya turaga? Ni tukuna mada mai meu vakabauti koya tale ga.” E tukuna vakadodonu vua o Jisu: “O sa raici koya, o koya sara ga drau veivosaki tiko.”—Joni 9:35-37.
E sauma na tagane: “Au vakabauti koya Turaga.” E cuva sara vei Jisu me vakaraitaka nona vakabauta kei na nona veidokai. E qai cavuta o Jisu e dua na tikina bibi: “Au lako mai vuravura meu veilewai, mera rai na mataboko, mera mataboko tale ga na rai.”—Joni 9:38, 39.
Era kila na Farisi era tiko e kea nira sega ni mataboko. Ia vakacava na nodra itavi mera veituberi vakayalo? Era via soli iulubale ena nodra kaya: “Keimami sega ni mataboko!” E sauma vei ira o Jisu: “Ke oni mataboko, e sega nomuni valavala ca. Ia oni kaya, ‘Keimami sa rai.’ Kena ibalebale, e se tiko ga na nomuni valavala ca.” (Joni 9:40, 41) Ke ra sega ni dau veivakavulici e Isireli, ena rairai ciqomi na nodra sega ni vakabauta ni Mesaia o Jisu. Ia nira kila vinaka na Lawa, e cala bibi kina nodra sega ni vakabauti koya.


text:
Topology
Ena fika, topology e kauwaitaka na iyau ni dua fika iyaya ka ra maroroi tu ena cakacaka tikoga vakadeitaki, me vaka dodokaki, tukiraki, yavu kei na tatuki, ia e sega ni wainisiki se tiromuki.
Na topological vanualala sa tuva vakaedua ena dua na vale, vakatokai me topology, ka na rawa ni vakamacalataki tikoga kina na vakadeitaki ni lalaivanualala, kei na kena e levu cake, veimataqali cava yalodina. Euclidean vanua, kei na so tale metric vanualala era sa ivakaraitaki ni dua na vanualala topological, me vaka e vakamacalataka e dua na metric se metric e dua na topology. Na deformations e vakasamataki tiko ena topology o ya homeomorphism sa kei homotopy.


text:
Na Matabose esa digitaka oti tu e 5 na kabani e ratou kena dau ena tabana oqo me ratou dau qarava na gagadre ni sovea ena TLTB.
E koto oqo era na kedratou i tukutuku:
An agreement was signed by TLTB with each surveying consultants and restrict all survey works at TLTB with specific requirements for:
-
Cadastral survey works for all un-surveyed leases;
-
A Registered Surveyor within their company to supervise the work or conduct the survey himself/herself as required under the Surveyors Act.
E sa sainitaka oti e dua na veidinadinati na Matabose kei ira na vei kabani oqo ka vakaiyalayala walega nai tavi era qarava me salavata kei na veika e gadreva na TLTB ena:
- Kena soveataki na vei tiki ni qele lisi era se sega tu ni soveataki;
- E dua vei ira na vakailesilesi ni vei kabani oqo me liutaka na kena qaravi na soveataki ni qele se qarava saraga vakataki koya me vaka e veivakaroti kina na lawa (Surveyor’s Act).
Na Matabose ena qai lavaka e dua nai lavo ka na tiki tale tiko ga ni sau ni soli ni lisi ka me na qai dau soli na kena oqo kivei ira na veikabani era qarava na soveataki ni qele.
Na soveataki ni qele ena laurai kina nai tuvatuva ni veika me qaravi ena qele, na lisi vovou, na butuki ni yalayala kei na veika tale eso ena qele vakaitaukei, qele ni matanitu ka vakakina na qele voli vakadua.
O ira na veikabani era gadreva mera wili talega enai kumukumu sa tiko rawa, ena dodonu mera na sainitaka e dua na veidinadinati kei na Matabose.


text: 1 Na vosa vakaibalebale i Solomoni,+ na luvei Tevita,+ na tui Isireli:+2 Me vulici* kina na vuku+ kei na ivakavuvuli,Me kilai kina na vosa ni yalomatua,3 Me rawati kina na ivakavuvuli+ e vakavuyalomatua,Na yalododonu,+ na vakatulewa vinaka,*+ kei na cakadodonu,4 Me vakayalomatuataki kina+ na yalowai,Me kilaka se raiyawa kina+ na cauravou.5 Na tamata vuku e vakarorogo ena vulica e levu na ka,+Na tamata yalomatua ena rawata na veidusimaki vinaka,*+6 Me kila na vosa vakaibalebale, na vosa dredre,Na nodra vosa na vuku kei na nodra vatavatairalago.+7 Noda dokai* Jiova e itekitekivu ni kilaka.+O ira ga na lialia era cata na vuku kei na veivakavulici.+8 Na luvequ, mo rogoca na ivakavuvuli nei tamamu,+Mo kua ni biuta na ivakasala* nei tinamu.+9 Qori e isala totoka e ulumu,+E iukuuku talei e domomu.+10 Na luvequ, ke ra via temaki iko na tamata ivalavala ca, mo cata sara.+11 Ke ra kaya: “Meda lako vata.Meda lai toka vuni meda vakadavedra.Eda na vuni meda vakaleqai ira na sega ni cala.12 Eda na tilomi ira bulabula me vaka na iBulubulu,*Taucoko, me vakataki ira na lako sobu ina qara.13 Meda taura na nodra iyau talei kece,Eda na binia na itokinivalu ena noda vale.14 Mo tomani keimami,*Eda na wasea vakatautauvata kece na ka eda butakoca.”*15 Na luvequ, kua ni muri ira.Mo tarova na yavamu mai na nodra sala,+16 Ni ciciva na ca na yavadra,Era vakusakusa mera vakadavedra.+17 E tawayaga dina me tevu na lawa ni rai tu na manumanuvuka.18 Oya na vuna era toka vuni kina mera vakadavedra,Era vuni mera vakamatea eso.19 Qori na nodra ivalavala o ira na via rawatubu vakailawaki,Era na mate kina o ira na rawata.+20 O vuku dina+ e kaci tiko vakadomoilevu e gaunisala.+E tabalaka tiko ga na domona ena vanua lala.+21 E kaci yani ena tutu ni sala osooso.Ena matamatanikoro, e kaya:+22 “Kemuni na yalowai, ena vakacava na dede ni nomuni taleitaka tiko na yalowai?Kemuni na dau veivakasewasewani, ena vakacava na dede ni nomuni taleitaka tiko na veivakasewasewani?Kemuni na lialia, ena vakacava na dede ni nomuni cata tiko na kilaka?+23 Moni muria na noqu veivunauci.*+Au na qai sova vei kemuni na yaloqu,Au na vakatakila vei kemuni na noqu vosa.+24 Niu kaci yani ia oni cata tiko ga,Au dodoka yani na ligaqu ia e sega ni dua e kauai,+25 Oni vakawalena tiko ga na noqu ivakasala kece,Oni cata na noqu veivunauci,26 Au na dredre tale ga ena gauna oni leqa kina,Au na vakalialiai kemuni ni yaco mai na ka oni domobulataka,+27 Ni yaco mai na ka oni domobulataka me vaka na draki ca,Me vaka na cagi kaukaua na nomuni leqa,Ena gauna oni rarawa se yaluma kina.28 Era na kacivi au tiko ga ena gauna oya, ia au na sega ni rogo,Era na qarai au vagumatua, ia era na sega ni kunei au,+29 Nira cata na kilaka,+Era sega ni digia mera dokai* Jiova.+30 Era cata na noqu ivakasala,Era beca na noqu veivunauci kece.31 Ena sauti ira ga na ca* ni nodra ivalavala,+Era na mamau ga ena nodra lewa.*32 Nira murilomadra na yalowai era na mate kina,Na nodra yalowele na lialia ena vakarusai ira.33 Ia o koya e vakarorogo vei au ena tikovinaka,+Ena vakacegu ni sega ni rerevaka na ka ca.”+


text:
Luke
Chapter 12
Sega ni dede era sa osodrigi mai e udolu vaka udolu na tamata, a ra sa veibutuqaqi, a sa tukuna mada ga e liu vei iratou na Nona tisaipeli, ka vaka, dou qarauna na nodra leveni na farisi, na dauveivakaisini.
2 "Ni sa sega ni dua na ka me tabonaki mena sega ni cereki mai, se dua na ka me vunitaki mena sega ni kilai.
3 O koya oqo na veika dou tukuna ena vanua buto ena rogoci mai ena vanua rarama, kei na veika dou vakasolokakanataka lo e daliga mai na loma ni rumu ena kacivaki e delanivale. Vakatavuvulitaka O Jisu Na Rerevaka Na Kalou
4 "Vei kemudou, na wekaqu, Au sa tukuna, dou kakua ni rerevaki koya sa vakamatea na yago, ni sa oti o ya e sega tale ni dua na ka me cakava rawa.
5 Ia Au na vakaraitaka vei kemudou, ocei mo dou rerevaka: dou rerevaki koya ga sa vakamatea oti, sa tu talega vua na kaukauwa me biuta ki Eli; io, Au na tukuna vei kemudou, dou rerevaki koya qo!
6 "Sa sega li ni volitaki na separo e lima ena rua walega na sede? Ka sa sega ni dua vei iratou me guileca e mata ni Kalou.
7 "Ia oi kemudou na drau ni ulumudou sa wiliki ka kilai matata tu. O koya oqo mo dou kakua ni rere tiko, ni o kemudou dou sa ka talei sara mai vei ira na yavusa separo.
8 "Au tukuna talega vei kemudou, o koya yadua ena vakatusai Au ena matadra na tamata, ena vakatusai koya talega na luve ni tamata ena matadra na agilosi ni Kalou.
9 "Ia o koya ena cakitaki Au ena matadra na tamata, ena cakitaki talega ena matadra na agilosi ni Kalou.
10 Ke dua e vosa beca na luve ni tamata ena rawa ni vosoti; ia kedua e vosa vakasewasewana na Yalo Tabu ena sega sara ni vosoti.
11 Ni dou sa kau kina veivalenilotu kina mataveilewai se matadra na turaga bale, dou kakua ni leqataka na ka mo dou tukuna se mo dou sauma vakacava se na vosa me veiganiti tukuna.
12 "Ni sai koya na Yalo Tabu ena vakavulici kemudou ena auwa sara ga o ya ena vosa e kilikili me veiganiti tukuna."
13 A sa vosa mai vei koya e dua vei ira na lewe vuqa, ka vaka, "Qasenivuli, tukuna mada vei koya na tuakaqu nai votavota ni yau ka maroroi tu me wasea mai na noqu."
14 Ia sa tukuna vei koya o Jisu, "Tagane, au a sa lesi li me'u lewa na kena vakatulewataki na ka me baleti kemudrau?"
15 A sa tukuna o koya vei ira, "Dou yadrava ka qarauna na yalo e kocokoco, na levu ni i yau e tu vua e dua na tamata e sega ga ni solia vua na bula dina."
16 Sa qai tukuna vei ira o koya e dua na vosa vakatautauvata, ka vaka, "Sa dua na tamata vutuniyau sa vakalewe vinaka na veika e rawa mai ena nona qele.
17 A sa vakananuma e lomana, ka tukuna, "A cava me'u cakava tale ni sa sega na noqu lololo me'u binia kina na noqu lewe ni qele?
18 Sa qai tukuna, 'Oqo ga ka'u na cakava: me'u na basuka sobu na noqu lololo ka tara e dua na ka vakaitamera, o koya oqori me'u na binia taucoko kina na noqu lewe ni qele taucoko kei na noqu i yau kece.
19 "Au na qai tukuna ki yaloqu, "Yaloqu, sa ka levu sara na nomu i yau sa bini tu me baleta na veitabayabaki sa tu mai liu; oqo mo sa vagalegalei iko tu ga; mo kana, mo gunu, ka marau tiko."
20 "Ia sa tukuna mai vei koya na Kalou, 'tamata lialia! Ena bogi sara ga e daidai ena kautani kina mai vei iko na yalomu; ena qai nei cei nai yau o sa binia tu?'
21 "Io, na lialia o koya sa binia tiko na nona i yau e vuravura, mai lomalagi vua na Kalou e sega kina ni vutuniyau o koya."
22 Sa qai tukuna o koya vei iratou na Nona tisaipeli, o koya oqo ka'u sa tukuna kina vei kemudou, mo dou kakua ni lomaocaocataka na ka me baleta na nomudou bula, ena cava mo dou kania; se na ka me baleta na yagomudou, ena cava mo dou na vakaisulu kina.
23 "E sega ni mai bibi na kakana se nai sulu, e bibi ga na bula.
24 "Dou raica mada na reveni, ni ra sa sega ni kabukaburaki se tatamusuki, sa sega na nodra vale ni yau se lololo; a sa vakani ira tikoga na Kalou. Oi kemudou dou sa ka talei sara mai vei ira na manumanu oqori?
25 "A cava na kena yaga vei kemudou na lomaocaoca, ka ni sega mada ga ni rawa me tosoi kemudou cake me vica na idi?
26 "Ka ni sega ni cakava rawa na lomaocaoca e dua na ka lailai, a cava mo dou lomaocaocataka tiko kina e levu na ka?
27 "Dou raica mada na viavia, se ra tubu vakacava: era sega ni cakacaka se veilakoyaki wavoki; ka'u tukuna vei kemudou, o Solomoni mada ga ena nona i ukuuku e sega ga ni totoka sara me vakataka e dua vei ira oqo.
28 "Kevaka sa vaka tu o ya na Kalou ena Nona conaka vinaka na co, na ka sa tubu ena vei saqata ka vakamai tale yani ena siga ni mataka, sa sega li ni dou ka talei sara me conaki kemudou vinaka, na nomudou vakabauta sa rui lailai?
29 "Dou kakua ni vakasaqara na ka mo dou kania se na ka mo dou gunuva, dou kakua ni nuiqawaqawataka e levu na ka.
30 "Sa kalouvinaka o ira na dauveiqaravi oqori.
31 "Ni veika taucoko oqo era sa vakasaqara na lewe ni veivanua kecega, ka sa kila na tamamudou ni dou sa gadreva na veika oqo.
32 "Ia dou vakasaqara taumada ga na matanitu ni Kalou, na veika kecega oqo ena qai soli me kena i kuri vei kemudou.
33 Dou volitaka na ka dou taukena ka solia na ka ni loloma vei ira sa gadreva, dou sa vakarautaka tiko kina na taga ni lavo sa sega ni madra rawa, ka ni yau mai lomalagi sa sega ni yali ena tuga, ka sega ni butakoca rawa na daubutako kei na sarasara mera kanilaka.
34 "Ni vanua sa tiko kina na nomudou i yau, ena tiko talega kina na yalomudou.
35 "Dou vauca na tolomudou ka me waqa tikoga na nomudou cina;
36 "Ka mo dou vaka na tamata sa waraka na nona turaga, ena nona na lesu mai ena kana magiti ni vakawati, ka me dolavi vakatotolo vua na katuba ni sa lako mai ka tukituki.
37 "Sa kalouvinaka o ira na dauveiqaravi oqori ni sa lako mai na turaga ni ra sa yadra tiko. Au sa tukuna vakaidina vei kemudou, ena vauca na nona i sulu ka tukuna vei ira mera dabe sobu ka kana, sa qai lako mai ka qaravi ira.
38 "Kevaka sa mani lako mai o koya ena i karua ni wase ni bogi, se nai katolu ni wase ni bogi, ka kunei ira ni ra sa yadra tiko, era sa na kalouvinaka dina na dauveiqaravi oqori.
39 "Ia mo dou kila oqo, kevaka me sa kila rawa tiko nai taukei ni vale na auwa ena lako mai kina na daubutako, e sa na yadrava sara tikoga ena nona qarauna me kua ni butakoci na nona vale.
40 "O koya oqo dou vakarau talega oi kemudou, ni na lako mai na luve ni tamata ena auwa dou sega ni namaka."
41 Sa qai tukuna vua o Pita, "Turaga, na vosa vakatautauvata oqo o ni tukuna ga vei keitou, se tamata taucoko?"
42 Sa tukuna na Turaga, ocei beka na dauveiqaravi yalodina ka vuku, me lesia na nona Turaga me lewai ira na nona lewe ni vale, ka me dau vota na kedra ena kena gauna dodonu?
43 "Sa kalouvinaka na dauveiqaravi o ya ni lako mai na nona turaga sa vakaogai koya ga ena nona i tavi.
44 "Au tukuna vei kemudou, na ka dina, ni na vakayacori koya na nona turaga me lewa na nona ka kecega.
45 "Ia kevaka ena tukuna e yalona na dauveiqaravi, na noqu turaga sa tosoya tale na nona lako mai, ka sa tekivu me mokulaki ira na dauveiqaravi yalewa kei na tagane, ka sa kana, gunu ka mateni,
46 "Na nona turaga na dauveiqaravi oqori ena lako mai ena siga sa sega ni namaka o koya, kei na auwa sa sega ni kila, ena qai vakasivoi koya tani ka lesia me votai vata kei ira na sega ni lotu.
47 O koya na dauveiqaravi oqori ni sa kila na loma i koya na nona turaga, ka sega ni vakarautaki koya se me cakava me vaka na nona lewa, ena vakalevutaki nai kuita ena tau vua.
48 "Ia vei koya e sega ni kila, ka qai cakava tiko na ka me tau kina vua nai kuita, ena lailai ga nai kuita ena tau vua. Vei koya e soli vakalevu vua, me solia mai vakalevu na ka e sa soli vua; kei koya sa vakacolati vua nai tavi, na ka era vinakata mai vua o ira na tamata na bula e soli koya taucoko.
49 "Au sa lako mai me'u biuta na bukawaqa ki vuravura, ka sa dua na ka noqu vinakata me sa waqa oti tu!
50 "Ia sa dua na papitaiso me'u na papitaisotaki kina, ka'u sa rui lomaleqa kina vakalevu me yacova ni sa vakayacori oti!
51 Dou sa vakananuma beka me'u kauta mai na veivinakati ki vuravura? Au tukuna vei kemudou, e sega, ia na veitawasei ga.
52 "Oqo ka lako yani e lewe lima ena dua na vale e ratou na veitawasei ratou na lewe tolu e ratou na saqati rau na lewe rua, kei rau na lewe rua e rau na saqati ratou na lewe tolu.
53 "O tama ena saqata na luvena tagane, na luvena ena saqati tamana, o tina ena saqata na luvena yalewa, na luvena yalewa ena saqati tinana, oi rau na veivugoni yalewa e rau na veisaqasaqa."
54 Sa tukuna talega vei ira na lewe vuqa, ni dou sa raica ni sa kumukumuni vata na o mai na ra, sega ni bera nomudou tukuna, ni uca e sa na tau; a sa qai tau.
55 Ni dou sa raica na ceva ni sa liwa tiko, dou sa tukuna, ena vakarau dua na draki katakata; a sa qai yaco vaka kina.
56 "Na dauveivakaisini! Dou sa rawa sara ni kila na ka ena yaco e vuravura kei na maliwa lala, ia a cava dou sega ni kila rawa kina na gauna oqo?
57 "Io, oi kemudou mada ga, na cava dou sega ni vakatulewataka rawa kina na ka e dodonu?
58 Ni drau sa lako vata kei koya sa beitaki iko kina vale ni veilewai, mo saga vakaukauwa sara ena nomudrau sa lako tiko mo drau dua vata rawa, ke qai kauti iko vei turaga ni lewa, ka soli iko o turaga ni lewa vua na ovisa, ka biuti iko sara na ovisa kina vale ni veivesu.
59 "Ka'u tukuna vei kemudou, dou na sega ni lako tani rawa mai ena vanua o ya me yacova ni sa saumi taucoko nai lavo." Veivutuni Se Rusa


text:
1
Daptare kena Yesuse, Maka Hlamate Irulu bei ntuana menaru
1:1-17
(Luk. 3:23-38)
1Yesuse, Maka Hlamate Irulu bei kamale Dauta kai Irulu bei Abrahame le,
2Abrahame eni nanae kena Isake,
Isake eni nanae kena Yakupe,
Yakupe eni nanae kena Yehuda kai kwalinisi,
3Yehuda eni nanae kena Perese kai Sera, bei eni bina Tamare.
Eleki Perese eni nanae kena Hesrone,
Hesrone eni nanae kena Rame,
4Rame eni nanae kena Aminadape,
Aminadape eni nanae kena Nahasone,
Nahasone eni nanae kena Salmone,
5Salmone eni nanae kena Boase bei eni bina Rahape,
Boase eni nanae kena Obeta bei eni bina Ruta,
Obeta eni nanae kena Isai,
6eleki Isai eni nanae kena kamale Dauta.
Kamale Dauta eni nanae kena Salomo bei Uria matale eni bina,
7Salomo eni nanae kena Rehabeame,
Rehabeame eni nanae kena Abia,
Abia eni nanae kena Asa,
8Asa eni nanae kena Yosapate,
Yosapate eni nanae kena Yorame,
Yorame eni nanae kena Usia,
9Usia eni nanae kena Yotame,
Yotame eni nanae kena Ahase,
Ahase eni nanae kena Hiskia,
10Hiskia eni nanae kena Manase,
Manase eni nanae kena Amone,
Amone eni nanae kena Yosia,
11Yosia eni nanae kena Yekonia kai kwalinisi, kena mere tamata Babelaru esi kerike mahake pusue tamata Yahudiaru, eleki esi kerisi me kota Babele.
12Kena esi supu keri me kota Babele pela,
eleki Yekonia eni nanae kena Sealtiele,
Sealtiele eni nanae kena Serubabele,
13Serubabele eni nanae kena Abihute,
Abihute eni nanae kena Elyakime,
Elyakime eni nanae kena Asore,
14Asore eni nanae kena Sadoke,
Sadoke eni nanae kena Akime,
Akime eni nanae kena Eliute,
15Eliute eni nanae kena Eleasare,
Eleasare eni nanae kena Matane,
Matane eni nanae kena Yakupe,
16Yakupe eni nanae kena Yusupe, Maria eni mokwai,
rebe eni nanae kena Yesuse rebe kotiNe Maka Hlamate.
17Hoko bei Abrahame eti roma kamale Dautare rulu rebai butu esa lesini ata, kai bei kamale Dauta eti roma tamata Yahudiaru esi supu keri me kota Babele rulu rebai butu esa lesini ata lekwe, kai bei esi supu keri me kota Babele eti roma Kamale Hlamate, rulu rebai butu esa lesini atare neka.
Ruele Yesuse Kristuse
1:18-25
(Luk. 2:1-7)
18Ruele Yesuse, Maka Hlamate elere: Kena inaI Maria kai Yusupe luasi lalesi esa kena kai lomai, kena luasi rue kai lomai lupe bina mokwai mosa, Maria ikeu blublulu peneka bei Ro Misete Eni kbasare. 19Hoko Yusupe, lalei kena ihleke Maria ndendene le Yusupe iono lulu tamata Yahudiaru esi atataru titinai kai isuka kena iono asomie eni bina ete tamata bokala mo. 20Po kena inoake mere, ikmani kena Tuhane Eni malekate ibeteke lokoi be, “Yusupe, kamale Dauta eni anubu, rilamu kena rana Maria kena amu bina yake, le kwetele rebe ikeu blublulu leI mere bei Ro Misete Eni kbasa. 21Namake pine iruele kwete mokwai, hoko aono Eni nane Yesuse, le Ile mere pine Iono hlamate Eni tamata Yahudiaru bei esi dosaru.” 22Ele mere leke sakesa kai lepata bei Alla rebe akmena nabi Yesaya ibetekele be, 23“Bina sae rebe intulu kai mokwai mosa, namake ikeu blublulu kai iruele kwete mokwai, kai esi ono Eni nane Imanuele.” Imanuele esi natire Alla Imei kai ite. 24Eleki kena Yusupe ibeture, saisa rebe Tuhane Eni malekate ibeteke eteije iono lulue. Eleki ikai kai Maria ne, 25po intulu kaini mo eti iruele Kwete mokwai mere. Kai kena ruele Kwetele mere, Yusupe iono Eni nane Yesuse.


text:
Joni
Chapter 17
Sa masu tiko o Jisu ni sa rai cake tiko ki Lomalagi ka vaka: "Tamaqu sa lako mai na auwa, Mo ni vakacerecerea na Luvemuni, me vakacerecerei Kemuni talega na Luvemuni.
2 "Ni Kemuni sa solia Vua na lewa kecega ena vuku ni ka vakayago kecega, me solia kina o Koya na bula Sega ni mudu vei ira kecega o ni sa solia vei Koya.
3 "Oqo, na bula sega ni mudu, mera kilai Kemuni na Kalou Dina Duadua ga, kei Jisu Karisito o Koya o ni a tala mai.
4 "Au sa vakacerecerei kemuni mai vuravura, Au sa vakaotia na cakacaka o ni a talai Au mai kina Me'u cakava.
5 "Ia, oqoi Tamaqu, Mo ni vakacerecerei Au vata kei Kemuni, ena veivakacerecerei e a tiko vei Kedaru ni se bera o vuravura.
6 "Au sa vakaraitaka na Yacamuni ki vei ira na tamata, o ni sa solia mai vei Au mai vuravura. Era sa Nomuni, o ni sa soli ira mai vei Au, era sa maroroya na Nomuni vosa.
7 "Oqo era sa kila, ni veika kecega o ni a solia mai vei Au, sa mai vei Kemuni.
8 "Ni'u sa solia vei ira na vosa o ni a solia mai vei Au; era sa taura na vosa ka kila talega Ni'u a lako mai vei Kemuni; era sa vakabauta ni Kemuni sa talai Au mai.
9 "Au sa masulaki ira, Au sa sega ni masulaki vuravura, o ira ga Koni sa solia mai vei Au, ni ra sa Nomuni.
10 'Na ka kece sa Noqu sa Nomuni, kei na ka sa Nomuni sa Noqu, Au sa vakacerecerei ena vukudra.
11 "Oqo, Tamaqu Au sa sega ni tiko e vuravura, o ira ga oqo sa tiko e vuravura, Au sa lako mai oqo vei Kemuni na Tama ni Yalosavasava, Mo ni maroroi ira oqo o ni sa solia mai vei Au ena Yacamuni, me ra dua bau me vaka Daru sa duabau.
12 "Ni'u a tiko vata kei ira mai vuravura, Au sa maroroi ira ena Yacamuni. O ira o ni sa solia mai vei Au, Au sa maroroi ira. Sa sega ni dua vei ira sa yali, vakavo ga na luve-ni-vuni ca, me vakayacori ga kina na i Vola Tabu.
13 "Oqo, Au sa lako mai vei kemuni, na veika oqo Au sa tukuna tiko e vuravura, me tiko kina vei ira na Noqu reki ka me vakataucokotaki vei ira.
14 "Au sa solia vei ira na Nomuni vosa, era sa cati mai vei ira e vuravura baleta ni ra sa sega ni vakavuravura me vaka Au sa sega ni vakavuravura.
15 "Au sa sega ni masu Mo ni kauti ira tani e vuravura, Ia, mo ni maroroi ira ga mai vei koya na vu ni ca.
16 "Era sa sega ni kai vuravura, me vaka ga Au sa sega ni kai vuravura.
17 "Mo ni tawasei ira ena Nomuni dina. Na Nomuni Vosa na dina.
18 "Ni Kemuni sa talai Au ki vuravura, Au sa talai ira kina ki vuravura.
19 "Ena vukudra Au sa tawasei Au, me rawa ni ra tawasei talega kina ena dina.
20 "Au sa sega ni masulaki ira walega na tisaipeli – o ira talega era na vakabauti Au mai ena vuku ni nodra vosa;
21 "Me yaco me ra duavata, me vakataki Kemuni Tamaqu sa tu vei Au, kei Au vei kemuni; me ra duavata kina vei Kedaru, me vakabauta kina o vuravura ni Kemuni sa talai Au mai,
22 "kei na lagilagi o ni sa solia mai vei Au, Au sa solia vei ira, me ra dua bau kina me vaka Daru sa duabau.
23 "Oi Au vei ira oi Kemuni vei Au; mera vakataucokotaki kina me dua, me kila kina o vuravura ni o ni sa talai Au mai, ka o ni sa lomani ira me vaka o ni sa lomani Au.
24 "Tamaqu, sa Noqu gagadre me ra tiko vata kei Au o ira vakayadua o ni sa solia mai vei Au; ni Kemuni sa lomani Au ni se bera ni tauyavutaki o vuravura.
25 "Na Tamaqu Yalododonu! E se sega ni kilai Kemuni o vuravura, oi au sa kilai Kemuni; oqo era sa kila ni Kemuni a talai Au mai.
26 'Au sa vakaraitaka vei ira na Yacamuni, Ka'u na vakaraitaka tiko ga, ni loloma o ni lomani Au kina, me tiko vei ira, kei Au vei ira."


text: 30 E talatala sara o Esekaia vei ira kece na Isireli+ kei Juta, e vola tale ga na ivola vei Ifireimi kei Manasa+ mera lako yani ena vale i Jiova e Jerusalemi mera vakananuma na Lakosivia vei Jiova na Kalou ni Isireli.+2 Ia e lewa na tui, o ira na nona turaga vakaitutu, kei na ivavakoso taucoko e Jerusalemi mera vakananuma na Lakosivia ena ikarua ni vula,+3 nira sega ni vakananuma rawa ena kena gauna+ baleta ni lewe lailai ga na bete era vakasavasavataki ira,+ era sega tale ga ni soqoni vata yani i Jerusalemi na tamata.4 E donu na ituvatuva qo vua na tui kei na ivavakoso taucoko.5 Era mani vakatulewataka me tukuni e Isireli taucoko, mai Pieri-sepa me yaco i Tani,+ mera lako yani na tamata mera vakananuma na Lakosivia vei Jiova na Kalou ni Isireli e Jerusalemi, nira sega ni vakananuma vakailawalawa me vaka e volai.+6 Era qai lako na italai* e Isireli taucoko kei Juta nira kauta na ivola ni tui kei ira na nona turaga vakaitutu me vaka e vakarota na tui, e kaya: “Kemuni na Isireli, ni lesu vei Jiova na Kalou i Eparama, Aisake kei Isireli, me lesu yani o koya vei kemuni na kena vo oni bula mai na ligadra na tui Asiria.+7 Moni kua sara ni vakataki ira na tukamuni kei ira na wekamuni era sega ni yalodina vei Jiova na Kalou i tukadra qai vakatara mera domobulataki, me vaka oni raica tiko.+8 Qo moni kua ni vakadomoqataki kemuni me vakataki ira na tukamuni.+ Moni vakamalumalumu vei Jiova, moni lako ina nona vale tabu+ e vakasavasavataka me tawamudu moni qaravi Jiova na nomuni Kalou, me gole tani kina vei kemuni na nona cudru waqawaqa.+9 Ni oni lesu vei Jiova, era na lomana na wekamuni kei ira na luvemuni o ira na vesuki ira tiko,+ mera sereki mera lesu ina vanua qo,+ ni yalovinaka qai yalololoma+ o Jiova na nomuni Kalou, ena sega ni gole tani na matana ke oni lesu vua.”+10 Era lako na italai* ena dua na koro ina dua tale na koro ena vanua taucoko o Ifireimi kei Manasa+ me yaco sara i Sepuloni, ia era vakalialiai ira ra qai vakadiloi ira na lewenivanua.+11 Eso ga vei ira na Aseri, Manasa kei Sepuloni era vakamalumalumutaki ira mera lako i Jerusalemi.+12 E tiko tale ga e Juta na liga ni Kalou dina me vakaduavatataki ira* mera vakayacora na ivakaro ni tui kei ira na turaga me vaka na vosa i Jiova.13 Era soqoni vata yani e levu na tamata e Jerusalemi mera vakananuma na Soqo ni Madrai Sega ni Vakaleveni+ ena ikarua ni vula,+ e dua na ivavakoso levu sara.14 Era tucake mera kauta tani na icabocabonisoro e tiko e Jerusalemi,+ era kauta tani tale ga na icabocabo kece ni ka boivinaka+ ra qai biuta ina Buca o Kitironi.15 Era vakamatea sara na isoro ni Lakosivia ena ika14 ni siga ena ikarua ni vula. Era madua na bete kei na Livai, era mani vakasavasavataki ira ra qai kauta na isoro kama ina vale i Jiova.16 Era duri ena nodra tikina me vaka e tukuni ena Lawa e vola o Mosese na tamata ni Kalou dina, era kureitaka sara na bete na dra+ era taura mai na ligadra na Livai.17 Levu ena ivavakoso era se sega ni vakasavasavataki ira, e nodra itavi na Livai mera vakamatea na isoro ni Lakosivia ena vukudra kece na tamata era sega ni savasava,+ mera vakasavasavataki ira vei Jiova.18 Era lewe levu sara era sega ni vakasavasavataki ira, vakabibi o ira na Ifireimi, Manasa,+ Isakari, kei Sepuloni, ia era kania tiko ga na Lakosivia, e sega ni salavata kei na ka e volai. E qai masulaki ira o Esekaia, e kaya: “Me vakadonuya mada ga o Jiova, o koya e dau yalovinaka,+19 na tamata yadua e vakarautaka na lomana me qara na Kalou dina,+ o Jiova na Kalou i tukana, ni se sega mada ga ni vakasavasavataki me vaka na ivakatagedegede ni savasava.”+20 E rogoci Esekaia o Jiova qai vosoti* ira na tamata.21 Era mani vakananuma na Isireli era tiko e Jerusalemi na Soqo ni Madrai Sega ni Vakaleveni+ ena marau levu+ me vitu na siga, era vakacaucautaki Jiova e veisiga na Livai kei ira na bete nira qiria me rogo levu na nodra iyaya ni qiriqiri vei Jiova.+22 E vosa tale ga o Esekaia qai vakauqeti ira kece na Livai era qaravi Jiova ena yalomatua. Era kana tiko ena soqo oya me vitu na siga,+ era cabora na isoro ni veiyaloni+ ra qai vakavinavinaka vei Jiova na Kalou i tukadra.23 E mani vakatulewataka na ivavakoso taucoko mera vakananuma na soqo me vitu tale na siga, era qai vakananuma me vitu tale na siga ena marau levu.+24 E cautaka o Esekaia na tui Juta ina ivavakoso e 1,000 na bulumakau tagane kei na 7,000 na sipi, era cautaka ina ivavakoso na turaga e 1,000 na bulumakau tagane kei na 10,000 na sipi,+ e levu sara na bete era vakasavasavataki ira.+25 E marau tiko ga na ivavakoso taucoko e Juta, o ira na bete, o ira na Livai, na ivavakoso taucoko e lako mai Isireli,+ kei ira na vulagi+ era lako mai na vanua o Isireli kei ira na tiko e Juta.26 Era marau vakalevu e Jerusalemi ni sega ni dua na ka va qo e vakayacori e Jerusalemi mai na gauna i Solomoni na luvei Tevita na tui Isireli.+27 Era qai tucake na bete era Livai mera vosa vakalougatataki ira na tamata,+ e mani rogoca na domodra na Kalou, na nodra masu e yaco sara ina nona itikotiko tabu, na lomalagi.


text:
Luke
Chapter 2
Ena gauna o ya sa vakatauca mai kina o Sisa Akosito na nona lawa, o ya mera vakaleweni taucoko na tamata e vuravura.
2 Nai matai ni wili lewe ni vanua oqo e yaco tiko ena gauna a kovana tiko kina mai Siria Oqoriniasi.
3 A ra sa dui lako na tamata mera la'ki vakaleweni kina nodra veikoro dina.
4 A sa lako cake talega o Joseva mai na vanua o Kaleli ena koro o Nasareci, me lako ki Jutia kina koroi Tevita ka yacana o Peciliema, baleta o koya e kawa ka vu mai vei Tevita.
5 Me vakaleweni na yacadrau kei Meri, ni sa musu oti tu vua me watina, a sa bukete tiko o koya.
6 Ni rau se tikoga mai kea sa donumaka talega na siga me vakasucu kina.
7 A sa vakasucuma na nona ulumatua sa tagane ka viviraka vua e dua nai oro balavu, ka vakadavori Koya ena dua na vale ka vakarautaki mera dau kana kina na manumanu, baleta ni ra sa oso taucoko na bure ni vulagi.
8 Ena vanua o ya era tiko kina eso na i vakatawa ni sipi,ka ra a vakatawana tiko na qele ni sipi ena bogi mai na loma ni bai.
9 Ka raica, e dua na agilosi ni Turaga sa rairai vei ira, kei na i serau ni Turaga sa serauni wavolivoliti ira tu, a ra sa rere vakalevu kina.
10 Sa qai tukuna vei ira na agilosi, dou kakua ni rere, dou raica, e dua nai tukutuku marautaki au kauta mai oqo vei kemudou era na reki kina na tamata kecega.
11 "Ni sa sucu vei kemudou ena siga e daidai ena koroi Tevita nai vakabula, oqo sara ga na Karisito na Turaga.
12 "Na kena i vakatakilakila vei kemudou oqo: dou na raica na gonelailai ni viviraki tiko vua e dua nai oro balavu, ka davo tiko ena dua na vale ka ra dau kana kina na manumanu."
13 Ka vakasauri ni ra sa tu ena yasa ni agilosi, na lewe i lomalagi ena domo ni nodra vakavinavinaka, ka vaka
14 "Sa Nona na Kalou na vakarokoroko ena veiyasana e cake sara, me veivinakati o vuravura vei ira sa lomana o koya!"
15 Ni ra sa lako tani mai vei ira na agilosi mera sa lesu tale ki lomalagi, era sa veivosatakitaka nai vakatawa, ka vaka, "meda tou sa lako sara ga oqo ki Peceliema me datou la'ki raica na veika sa yaco, me vaka sa mai vakaraitaka vei kedatou na Turaga."
16 E ratou sa lako vakatotolo yani ka kunei Meri kei Joseva kei na gone lailai, ni davo tiko ena vale vakarautaki me ra dau kana kina na manumanu.
17 Ni ratou sa raici Koya, e ratou sa talaucaka kece yani na vosa sa tukuni mai vei iratou me baleta na gone lailai oqo.
18 O ira sa rogoca era sa qoroqoro ena vosa e ratou cavuta nai vakatawa ni sipi.
19 Ia na vosa kece sa cavuti oqo, sa tugana kece o Meri ki vuni yalona.
20 Era sa qai lesu tale nai vakatawa ni sipi ena nodra vakalagilagia kei na vakavinavinakataka na Kalou, ena vuku ni veika era sa rogoca ka mai raica sara, me vaka a sa tukuni oti mai vei ira.
21 Ni oti e walu na siga a sa cilivi na gone lailai, sa yacana o Jisu, na yaca sa mai vakatoka oti na agilosi ni se bera ni qai kunekunetaki.
22 Me vaka na lawa i Mosese ni sa oti na siga ni nona vakasavasavataki koya o tinani gone, e rau sa qai kauti Koya mai ki Jerusalemi me cabori vua na Turaga.
23 (Me vaka sa volai ena lawa i Jiova, "na vei ulumatua tagane kece e sucu me vakatokai ni ka tabu vei Jiova"),
24 Nai soro me cabori me vaka na lawa i Jiova, "me rua na ruve se me rua na luve ni soqe."
25 Ka raica, e tiko mai Jerusalemi e dua na tamata na yacana o Simione, sa tamata yalododonu ka lotu dina, a sa waraka tiko mai na nodra vakacegui na Isireli, sa sobuti Koya tu na Yalo Tabu.
26 A sa vakatakila oti tiko vua na Yalo Tabu ni se bera ni mate ena raici Karisito na Turaga.
27 Ena siga o ya sa uqeti koya na Yalo Tabu me lako kina vale ni soro, nirau na kauti Jisu mai na Nona i tubutubu, me mai vakayacori vua me vaka nai valavala ni nodra lawa.
28 A sa tauri koya cake mai ka keveta e ligana, ka vosa vinakataka na Kalou, ka vaka:
29 "Turaga, oqo sara ga sa rawa mo ni kauta tani na nona bula na nomuni tamata, me lako yani ena vakacegu, me vaka ga na Nomuni vosa;
30 Ni sa qai raica na mataqu nai vakabula mai vei kemuni.
31 O koya o ni a vakarautaka me baleta na tamata kecega,
32 Na rarama me cilavi ira na veimatanitu tani, ka nodra lagilagi o ira na Nomuni tamata na Isireli.
33 E rau sa qoroqoro ga o Joseva kei Meri ena veivosa sa cavuti vua na gone.
34 A sa vosavakalouvinakataki rau o Simione, sa qai tukuna vei Meri na tinani gone, ka raica, na gone qo ena vakatau vua na nodra bale sobu kei na nodra lamata cake na Isireli, na kena i vakatakilakila ni ra na cati Koya.
35 "Io, o iko talega ena tara na utomu nai seleiwau ni o lausua kina, me vakavotui kina na vakanananu ni lomadra."
36 O koya oqo e duatani, o Ana, na parofita yalewa, na luvei Manueli, ena mataqali i Aseri. A sa qase sara o koya, se vakawati sara ni se goneyalewa ka yabaki viti na nona bula vakawati;
37 Sa qai mai yada yani me walusagavulu ka va na yabaki, a sa sega ni bau biuta vakadua na vale ni soro, ia sa qarava tikoga na Kalou ena nona daumasu ka lolo siga kei na bogi.
38 A sa lako talega mai o koya ena gauna vata o ya ka vakavinavinakataka na Turaga, ka tusanaka yani vei ira e Jerusalemi, o ira na waraka tiko na veivakabulai ni o koya sa tu oqo.
39 Ni rau sa vakayacora oti na cakacaka kece me vaka na lawa i Jiova, e ratou sa lesu tale yani ki Kaleli, kina nodratou koro dina o Nasareci.
40 A sa tubu cake na gone me tagane mai, a sa duatani ena yalomatua; ka sa vuabale ena loloma vaKalou. E Vakurabuitaki Ira Na Dau Ni Vola Tabu O Jisu
41 Ena vei yabaki e rau dau lako ki Jerusalemi na Nona i tubutubu, me baleta na kana vata ni lako sivia.
42 Ni sa yabaki tinikarua o koya e ratou sa qai lako vata ki Jerusalemi, me vaka nai valavala ni kana vata ni lako sivia.
43 Ni sa oti na kena cakacaka, me ratou sa lesu mai, na cauravou lailai o Jisu e a lokuyara ka tiko voli ga mai Jerusalemi. E rau sega ni kila o Joseva kei na tinana na lokuyara qo;
44 Ia e rau sa nanuma ni sa liu mai o koya vata kei ira nai lawalawa era sa liu oti mai, e dua na siga na taubale, ni sega kina o koya e rau sa vakasaqarai Koya yani, vei ira na wekadrau kei ira na nodrau i tokani.
45 Ni rau sa sega ni kunei Koya, e rau sa lesu tale ki Jerusalemi, merau la'ki vakasaqarai Koya kina.
46 Ni oti vinaka e tolu na siga e rau sa qai kunei Koya ena loma ni vale ni soro, ni a dabe tiko ena kedra maliwa na qasenivuli, ka vakarorogo tiko ka taroga talega eso na taro.
47 O ira na rogoci Koya era sa qoroya na vuku e tu vua kei na taro e sauma tiko.
48 Ni rau sa raici Koya, e rau sa kurabui; sa tukuna vua o tinana, "luvequ, na cava mo cakava kina vaka oqo vei keirau? Raica mada, o au kei tamamu keirau sa oca na vakasaqarai iko."
49 A sa tukuna vei rau o koya, "a cava li mo drau vakasaqarai Au kina? E sega beka ni drau kila ni dodonu me'u kauwai tiko ena veika me baleta na cakacaka nei Tamaqu?"
50 Ia e rau sega ni taura rawa nai balebale ni Nona vosa vei rau.
51 A sa lako sobu vata kei rau ki Nasareci, sa dau talairawarawa tiko vei rau, ia o tinana sa tugana kece ki yalona na veika kece oqo.
52 A sa tubu cake o Jisu ena yalomatua kei na totoka ni yagona, a sa vinakati Koya vakalevu tikoga na Kalou kei ira na tamata.


text:
O Cei ena Lako i Eli?
Kena isau vakaivolatabu
Na vosa taumada ni eli ena iVolatabu na “Seoli” kei na “Etesi.” Qori e dusia ga na ibulubulu ni kawatamata, e sega ni vanua ni veivakararawataki ena bukawaqa. Era na lako i eli na tamata vinaka kei na tamata ca. (Jope 14:13; Same 9:17) E kaya na iVolatabu ni ibulubulu “na vale era na sota kece kina na bula.”—Jope 30:23.
O Jisu mada ga a lako i eli ena gauna e mate kina. Ia a “sega ni tu ga e eli” ni a vakaturi koya na Kalou.—Cakacaka 2:31, 32, The Bible in Basic English.
Vakacava ena tu ga me tawamudu o eli?
O ira kece na lako i eli era na sega ni tu e kea me tawamudu. Ena vakaturi ira o Jisu ena kaukaua ni Kalou. (Joni 5:28, 29; Cakacaka 24:15) Sa parofisaitaki rawa tu ena iVolatabu ni na yaco na veivakaturi qori ena gauna se bera mai. E kaya na Vakatakila 20:13: “O mate kei eli erau soli ira mai na mate tu kina.” (King James Version) Ena vakalalai o eli, ena sega gona ni tu me tawamudu. Sa na sega ni lako tale i kea e dua, ni “sa na sega tale na mate.”—Vakatakila 21:3, 4; 20:14.
Era na sega ni lako kece i eli o ira na mate. E tukuna na iVolatabu ni so na tamata sa vakawakana e lomadra na ca ra qai sega ni via veivutuni. (Iperiu 10:26, 27) Nira mate o ira qori, era sega ni lako i eli. Era lako ga i Qiena se ra na vakarusai tawamudu. (Maciu 5:29, 30) Kena ivakaraitaki, e kaya o Jisu ni so na iliuliu ni lotu dauveivakaisini ena nona gauna era na lako i Qiena.—Maciu 23:27-33.


text:
O Jiova ena Sega ni Biuti Ira e Vusolo na Lomadra
A vola o Tevita na Same 51 ni vakaraitaka oti vua na parofita o Necani na nona valavala ca bibi kei Pacisepa. E sega ni vinaka kina nona lewaeloma, mani yalomalumalumu ni tusanaka nona cala.—2Sa 12:1-14.
A valavala ca o Tevita, ia e rawa ni vinaka tale vakayalo
-
Ni bera ni veivutuni qai tusanaka nona cala, e beitaki koya tiko ga nona lewaeloma
-
Na levu ni nona rarawataka nona sega ni vakadonui koya na Kalou, e vaka sara ga e vorolaki nona sui
-
Dua na ka nona vinakata me vosoti, me vinaka vakayalo qai marau tale
-
E yalomalumalumu ni cikevi Jiova me vukei koya me yalorawarawa ni talairawarawa
-
E nuidei ni na vosoti koya o Jiova